qundao/data-zh-poetry huggingface dataset:
饮城南王氏别墅红白桃花下
作者：彭孙贻
朝代：明
体裁：五言律诗

乱红千片后，春尚未阑珊。花事生情艳，池光助野颜。盘添莺笋绿，月为柳塘弯。时或王猷至，烧茶款竹关。
饮城南王氏别墅红白桃花下
作者：彭孙贻
朝代：明
体裁：五言律诗

寻芳成浅醉，趁水步潺湲。桃坞能烧两，荷钱费买山。蝶惊花一阵，云占竹三间。何忍醒归去，徐行索句还。
饮木兰花下
作者：彭孙贻
朝代：明
体裁：七言律诗

病起呼童扫绿苔，东风又见木兰开。独惊春色随蓬鬓，何惜花枝照酒杯。红杏捲帘寒食近，青山倚槛晚潮来。相逢且共诸年少，岁岁流光醉几回。
饮海树堂
作者：彭孙贻
朝代：明
体裁：七言律诗

夜久月上天横星，刻烛盈寸花荧荧。但论世事欲头白，且对高歌为眼青。春波大海有龙卧，风雪满地孤鸿冥。酒酣耳热幽唱发，四座勿喧请试听。
饮蔡园
作者：彭孙贻
朝代：明
体裁：五言律诗

林籁兼丝竹，门深断往回。远荷宽暑气，小沼养流杯。雅意欢春菜，孤踪表径苔。虚堂清欲响，悔不抱琴来。
饮蔡园
作者：彭孙贻
朝代：明
体裁：五言律诗

邻圃增间态，馀春乱众芳。蔷薇生酒艳，梅乳敛茶香。煮豆添幽事，辞灯让月光。门人扶屐返，何啻醉浔阳。
饮辛夷花下
作者：彭孙贻
朝代：明
体裁：七言律诗

老去看花醉欲眠，东风吹遍艳阳天。花前绿酒争春色，醉里红颜暂少年。桃李名园三月雨，清明宫禁五陵烟。不须更向芳郊望，乌夜村南有杜鹃。
饮雪舟观梅
作者：彭孙贻
朝代：明
体裁：五言律诗

寻春春不遇，日暮惜空还。喜共故人酌，况逢良夜閒。瑶华凝曲室，风雪满邻山。莫畏金吾禁，鸦啼待启关。
饮马大夫菊花下
作者：彭孙贻
朝代：明
体裁：七言律诗

陈遵投辖留狂客，元亮开篱就菊花。何似相携群从去，一樽同醉故侯家。高秋爽气驱征雁，宿雨寒潮带落霞。但饮尽欢须竟晚，城头月上未昏鸦。
饮马长城窟行
作者：彭孙贻
朝代：明
体裁：乐府曲辞

雨雪带沙砾，边马惨不鸣。驱马使之前，横绝古长城。城颓狐猾穴，柱窟以寒冰。斧冰下饮马，白骨僵支撑。髑髅啮马胫，卷局顾不行。纵横水中骨，云是筑城人。离家各朱颜，一别陌上尘。念此苦寒地，作书寄所亲。边马一何哀，萧萧胡雁群。盛年不归来，闺中长苦辛。
首冬拜扫宋浦湖阡有黄芝生于垄上正当先王父侍御幽宫光采炜晔上产小芝更层叠吐秀孝廉世父赋诗因步原韵
作者：彭孙贻
朝代：明
体裁：七言律诗

青枫落叶锦离披，神草幽宫竞吐奇。偃盖金云仙液满，灵根石室露华滋。却怜谢傅称佳后，不羡秦源避皓时。遥望累累三秀畔，真人紫气未曾移。
首夏见海市作
作者：彭孙贻
朝代：明
体裁：古风

我家东海滨，曾未识海市。却笑海滨人，时时望云气。病足僵卧寂不娱，药阑行砌须杖扶。儿童奔走报山现，蹶起郭索行沙涂。海人东面环指点，万象已变山容殊。断山相连作屏障，方者如墙圜者帐。须臾十二楼五城，幢葆旌麾非一状。峰峦槩浮空翠中，谯橹翻悬白波上。我其阿閦游天宫，不然诸界何虚空。三山灵境只尺是，竹杖棕鞋胡在此。雕镂巳泄元气亏，眩惑真疑幻人技。昔见周行貌此图，幻怪微茫事有无。今日沙头问潮信，始悟周行图未尽。周郎妙笔蜃不如，羿仁赋尚惭玄虚。阴阳阖辟互吞吐，坡老千秋更启予。
首春冒雪入宋浦
作者：彭孙贻
朝代：明
体裁：古风

首春寒未尽，雨雪恒相继。舟行入贲湖，流澌随枻至。万汇欣怀新，庶草尚含悴。策杖登幽阡，凌阴生朔吹。敲火颓垣中，枯桑发阳燧。伏鱼窥霰动，玄獭履冰伺。积素成英华，皎然集衣袂。亭皋一长望，平沦沦水裔。岂不惮冱寒，松楸百感萃。凄其念先烈，展仄不能寐。空惭誓墓文，独陨防崩泪。逝将寻岩筑，长隐终先志。
首春四日次沈希园大参韵
作者：彭孙贻
朝代：明
体裁：古风

嵇生所不堪者七，五弦近疏三雅密。君看左列多断膺，何似南窗且容膝。归休乎君麇氏麇，知我者希笔公笔。自笑三百五日斋，输公三万六千日。
香圆
作者：彭孙贻
朝代：明
体裁：五言律诗

佳实垂金斗，圆围匝玉盘。扶枝连月满，摘叶带霜寒。蜡凤封条护，冰蚕络网看。佳人惜纤指，空自羡含酸。
香风庵
作者：彭孙贻
朝代：明
体裁：五言律诗

草香花香合，何必有风时。于此得兰若，相扶赖竹枝。面山云势险，乳涧药苗奇。不下中峰久，因君出水涯。
马回岭
作者：彭孙贻
朝代：明
体裁：五言绝句

鸡鸣路微白，残月万松西。衰草连天绿，无心住马蹄。
马大夫种菊盛开十月花尤烂熳置酒见招口占
作者：彭孙贻
朝代：明
体裁：七言律诗

十月初残岭上梅，西风犹泛菊花杯。一时园绮衣冠集，又见青林白社开。暝色入帘新月上，繁弦激雨海潮回。江州近日无消息，若个东篱送酒来。
马大青瑶除夕前一日娶妇拈句调之·其一
作者：彭孙贻
朝代：明
体裁：五言绝句

除夕又何夕，今宵胜昨宵。相忘过元日，只记是三朝。
马大青瑶除夕前一日娶妇拈句调之·其三
作者：彭孙贻
朝代：明
体裁：五言绝句

鳏鱼夜夜泣，比目巳争新。见说新人好，何当忆故人。
马大青瑶除夕前一日娶妇拈句调之·其二
作者：彭孙贻
朝代：明
体裁：五言绝句

今日画眉长，相誇向夫婿。卿是谢家人，可能重咏絮。
马大青瑶除夕前一日娶妇拈句调之·其四
作者：彭孙贻
朝代：明
体裁：五言绝句

帐旁白头吟，喁喁小窗下。应知旧侍儿，祗宜将换马。
马德安君实招同潘小侯道旃郑三璧人六弟渭臣小酌湖上酒楼
作者：彭孙贻
朝代：明
体裁：七言律诗

湖光浩渺不胜秋，携榼凭阑问旧游。箫管画船催急雨，烟波皓月起中流。鹤归知靖孤山墓，钟响南屏古寺楼。此日相逢聊尽醉，不须重论昔时愁。
马德安归自江州走讯江右近耗感赋·其一
作者：彭孙贻
朝代：明
体裁：七言律诗

春潮千里接江关，芒屩曾行瘴岭间。梦里匡庐湓浦月，望中宫阙秣陵山。频年烽火今何似，闻道流人己渐还。如此投簪应不悔，沙头尚有白鸥闲。
马德安归自江州走讯江右近耗感赋·其二
作者：彭孙贻
朝代：明
体裁：七言律诗

江干裘马鬓容凋，往事惊心涕泪遥。渐近故乡闻战伐，那堪物态见萧条。菊荒陶令归来径，帆趁鸱夷去后潮。近日世情君莫问，巾车宜逐北山樵。
马明渡
作者：彭孙贻
朝代：明
体裁：五言律诗

野庙临欹岸，新流没乱芜。干戈归燕雀，豺虎涉江湖。落日孤舟迥，先秋一雁呼。主人留客苦，挥棹别群凫。
马氏菊尚未尽开见赠十馀枝
作者：彭孙贻
朝代：明
体裁：五言律诗

己过重阳候，难忘探菊期。赠来簪短鬓，折处惜繁枝。无酒留陶令，多愁费楚词。花阴堪一阕，绝倒马东篱。
马牙松
作者：彭孙贻
朝代：明
体裁：五言律诗

十八公诸子，其如齿长何。分房争自落，五粒未云多。流珀疑朱血，含犀响玉珂。从游堪辟谷，安事嚼鸾和。
骤雨
作者：彭孙贻
朝代：明
体裁：五言律诗

危樯逢骤雨，断岸只高天。苍莽江山乱，风波宇宙悬。疾雷龙尾会，暝色月痕先。畏路安吾拙，沙鸥急濑眠。
高丽寺
作者：彭孙贻
朝代：明
体裁：五言律诗

古苔荒刹绿，坏殿鸽巢宜。旧钵孤明月，新蛙唪废池。木鱼枯响寂，石像菌衣垂。山鬼俱檀越，幽灯供雪眉。
高阁桂华盛开先侍御手植以来历岁弥茂同诸弟携枰啜茗欣赏竟夕成十四韵
作者：彭孙贻
朝代：明
体裁：五言排律

湛露漙疏阁，幽轩俯石林。谁依蟾窟暖，一卧草堂深。华月寒生掌，神飙远拂砧。白云飘不坠，黄雪舞难寻。点研纷铜雀，当垆失水沉。天回金气爽，亭午玉楼阴。柱史留培植，高斋自古今。绣衣仙斧在，诗卷小山临。霄路攀何处，秋怀苦独吟。老知存桂性，粟乏冷禅心。拾子纷如雨，明河渐转参。姮娥嗟莫近，伯仲雅空斟。斗茗连枰战，争花压帽簪。共占灵隐句，窗下弄清音。
高阳乐人歌
作者：彭孙贻
朝代：明
体裁：乐府曲辞

高楼大道北，酒作桃花颜。但饮无所苦，脱取黄金鞭。可怜白鼻騧，银鞍照雪色。烂醉渡河归，障泥惜不得。
魏监生祠歌
作者：彭孙贻
朝代：明
体裁：古风

世间万事胡可测，魏监昔时祠此堂。土木森然有气势，嵯峨面貌生精光。貂蝉方冠大珰珥，蟠龙锦绣泥金装。尚方赐额耀日月，词臣据石书文章。监司鹄列朱垣外，崩角中丞冠獬豸。土偶气�若有神，鼻息威灵动光怪。熹皇龙髯攀不住，丛神无灵木石坏。父老犹能说上公，当时杀人惟睚眦。呜呼睚眦能杀人，帝谓忠贤予弄臣。至尊嚬笑藉灵宠，四海望气俱逡巡。金书铁券白手得，乳儿黄口金麒麟。厮奴养子尽汤沐，锦衣出入明光宿。陆博能令天帝笑，监宫不畏长门哭。有时倚醉戏殿上，手攫龙袍殿前服。铜山横压金门齐，甲第翻笑天家低。沁水公主不敢奏，平夺田园岂须售。五侯伏道望马箠，承相肩舆从狗窦。天旋地转日翻覆，霹雳青天赤龙吼。狐兔纷纷㱲首死，彪邪虎邪竟谁是。昔时权势安足论，棘刺顷刻丛朱门。阴风猎猎坠蚩吻，颓垣鬼火司其昏。道傍行人未敢过，苍狸夜泣青门路。岂惟邸第生悲凉，四海丛祠亦非故。旧时有司下马入，今日野犬当门坐。
魏监生祠歌
作者：彭孙贻
朝代：明
体裁：古风

世间万事胡可测，魏监昔时祠此堂。土木森然有气势，嵯峨面貌生精光。貂蝉方冠大珰珥，蟠龙锦绣泥金装。尚方赐额耀日月，词臣据石书文章。监司鹄列朱垣外，崩角中丞冠獬豸。土偶气𦦨若有神，鼻息威灵动光怪。熹皇龙髯攀不住，丛神无灵木石坏。父老犹能说上公，当时杀人惟睚眦。呜呼睚眦能杀人，帝谓忠贤予弄臣。至尊嚬笑藉灵宠，四海望气俱逡巡。金书铁券白手得，乳儿黄口金麒麟。厮奴养子尽汤沐，锦衣出入明光宿。陆博能令天帝笑，监宫不畏长门哭。有时倚醉戏殿上，手攫龙袍殿前服。铜山横压金门齐，甲第翻笑天家低。沁水公主不敢奏，平夺田园岂须售。五侯伏道望马箠，承相肩舆从狗窦。天旋地转日翻覆，霹雳青天赤龙吼。狐兔纷纷㱲首死，彪邪虎邪竟谁是。昔时权势安足论，棘刺顷刻丛朱门。阴风猎猎坠蚩吻，颓垣鬼火司其昏。道傍行人未敢过，苍狸夜泣青门路。岂惟邸第生悲凉，四海丛祠亦非故。旧时有司下马入，今日野犬当门坐。
鱼梁城
作者：彭孙贻
朝代：明
体裁：五言绝句

日落鱼梁城，城空草深矣。只有芙容山，返照空城里。
鲁连台和一灵上人
作者：彭孙贻
朝代：明
体裁：五言律诗

卓荦齐高士，曾传此地来。危城孤自峙，岱色为君开。蹈海今谁往，清风只有台。纷纷曳裾客，弹铗一何哀。
鲤鱼套
作者：彭孙贻
朝代：明
体裁：古风

连朝鲤鱼风，吹入鲤鱼套。游鳞徒拨刺，蛙蠙亦腾踔。靡靡白苇中，一往失所造。豺狼喧当途，乾坤入群盗。嗟此涸辙人，忧心寄结旄。远附横江楫，西观庐阜瀑。江路绝烟火，旅服忘寒燠。谁叹食无鱼，恒愁蛙产灶。垂纶问双鲤，定有尺书报。
鳖滩
作者：彭孙贻
朝代：明
体裁：五言绝句

鳖灵江上月，流照粤江隈。欲借溪头石，将龟换酒来。
鸡冠花
作者：彭孙贻
朝代：明
体裁：七言律诗

朱霞忽剪斗鸡埸，叶叶攒云紫翠装。红入桃都分曙色，影移茅店带斜阳。丹翘夜冷函关月，绛帻晴披玉殿霜。夜半微风吹起舞，谈玄窗下漏偏长。
鸡嗉牡丹
作者：彭孙贻
朝代：明
体裁：七言律诗

绿英剪叶彷花王，百朵悬条贯锦囊。绛帻巧收红嗉动，朱丝淡缀紫罗香。频输系肘愁车骑，误摘登山戏长房。堪作沉香亭下伴，玉环为结缕金裳。
鸡棕菜
作者：彭孙贻
朝代：明
体裁：七言律诗

碧鸡峰下定真如，鸡足山开出五蔬。采撷箐猿啼晓月，流膏香象浴清渠。易牙长笑腥无用，德祖拈来肋有馀。莫恨夜郎天万里，菌英饱啖瘴消初。
鸡鸣
作者：彭孙贻
朝代：明
体裁：五言绝句

怪杀长鸣鸡，自谓知天曙。归梦不分明，又渡秋江去。
鸡鸣
作者：彭孙贻
朝代：明
体裁：乐府曲辞

鸡鸣何喔喔，喔喔复胶胶。吠犬己生㲠，夜无吏叩门。天子实仁圣，丞相皆云贤。羖羊自生羝，垂白不离村。蹲鸱赋千石，抱犊今倚辕。取妇工纂组，买妾工织纨。文绣盈箱箧，绨壁衣流黄。迷迭作君寝，郁金以作堂。孔雀罗后庭，辟邪游前楹。入赀千百万，赐爵关内侯。一门执金吾，小子犹侍中。女弟拜长秋，托体于椒房。颐指长安令，使气不可当。生男莫读书，头□尚为郎。何用功冠军，勋贵甲咸阳。长松生涧底，桂生上林中。斧松爨桂下，势远气则同。托身在所遇，穷达竟谁工。
鸡鸣山功臣庙
作者：彭孙贻
朝代：明
体裁：五言排律

一统还华夏，群雄服异人。乘时龙虎合，结纳狗屠亲。胡会知将尽，天心自有真。奇材开岳渎，精气列星辰。仗剑驱亡虏，投戈拜至仁。秋毫皆帝力，往事更谁论。勋烈诸公在，遗容庙貌新。英灵回顾盻，毛发动麒麟。铁券河如带，丹青笔巳神。十王凝衮冕，二卣报明禋。淮水萦朱户，钟山近玉宸。萧条丰沛里，掩映禁城春。草长祠前路，松生石上鳞。间关同创造，栉沐忆艰辛。麦饭王孙死，祈连故冢湮。野花低送蝶，柳絮细飞尘。芝菌师黄绮，丸泥弈项秦。何来帷幄贵，岂少博徒贫。相契堪金石，栖迟老钓纶。故都今再建，早晚见推轮。
鸣鹤楼眺鹤湖
作者：彭孙贻
朝代：明
体裁：七言律诗

重檐飞阁出尘寰，结宇虚堂积翠间。斤竹开轩规月上，绳河带槛抱城还。花前思发过人日，江上离忧赋子山。官柳当窗莺对坐，好携斗酒话绵蛮。
鸦阵
作者：彭孙贻
朝代：明
体裁：七言律诗

惊禽哑哑绕林啼，高下随风西更西。远树数行翻乱叶，孤村万点噪寒溪。秋河桥上星初没，子夜门前柳又低。莫便无枝怨三匝，江南日日唱乌栖。
鸬鹚湖秋望·其一
作者：彭孙贻
朝代：明
体裁：七言律诗

灏淼湖光动白蘋，秋风袅袅独愁人。断云南去苍山出，归燕西飞落叶频。极浦青林闻弄笛，扁舟红蓼见垂纶。汀鸥沙鸟閒相待，会向烟波寄隐沦。
鸬鹚湖秋望·其二
作者：彭孙贻
朝代：明
体裁：七言律诗

万木亭皋野望平，寒芜极目满江城。林烟过午轻阴改，宿雨还山落照明。漠漠幽香丛桂发，鳞鳞远水钓船横。凭阑无限惊秋思，何处山家夕吹生。
鸬鹚行
作者：彭孙贻
朝代：明
体裁：古风

鸬鹚水中鸟，虞罗安所知。奈何罟师得，用绁缭绕之。被驱下深渊，水深得鱼迟。所得不下咽，濡翼忘其疲。浅渚鳣鲔尽，虾䱉今在斯。晨夕讵皇息，哀鸣当告谁。仰视见鸥鹭，飞翔无定期。群游于涯涘，饥则嗛鲢鲕。尔有涸泽臆，岂见盈嗉时。溪壑既靡厌，鳣獭义徒亏。水族所见仇，羽类之所悲。渔人坐得饱，众鸟常苦饥。叹息投网去，刺船泛鸬鹚。
鸳央栗
作者：彭孙贻
朝代：明
体裁：七言律诗

秋林魁实坠寒塘，缥蒂霜拳半巳黄。供出雕盘惊属玉，剖来银甲不分房。紫衣绽月毛犹湿，白露垂枝浴并香。莫讶佳人笼翠袖，暗将连璧掷檀郎。
鸳湖月泛
作者：彭孙贻
朝代：明
体裁：五言律诗

由拳城外月，不是薄游天。秋思奈何夜，清光可惜眠。洞箫红袖畔，织女绛河前。无限邻家杵，偏惊独客船。
鸳湖送别
作者：彭孙贻
朝代：明
体裁：古风

空际涤炎敲，吾生觉形寓。扁舟穷所造，沿洄荫佳树。悯农望时雨，惜别悲行戍。聊寻波上侣，暂适閒中趣。风缓归禽迟，月出人未渡。�然林响发，万籁静相赴。夕气澄遐观，川云澹回互。
鸳湖送别
作者：彭孙贻
朝代：明
体裁：古风

空际涤炎敲，吾生觉形寓。扁舟穷所造，沿洄荫佳树。悯农望时雨，惜别悲行戍。聊寻波上侣，暂适閒中趣。风缓归禽迟，月出人未渡。𨔁然林响发，万籁静相赴。夕气澄遐观，川云澹回互。
鸳湖送别信弦弟北上
作者：彭孙贻
朝代：明
体裁：古风

把杯呼月月不来，十年怀抱何时开。秋风怒吹湖水立，临岐惜别使我哀。由拳城昏夜如墨，船舷欹倾斗魁侧。水妃祠庙出神灯，江花岸花两无色。当樽欲饮悲何极，五岳不平矗胸臆。男儿刺促那可得，雷霆鞫轰天叵测。古求荣辱相循环，蛟龙罹罟鼠生翼。醉尉曾呵李北平，溺灰忽起韩安国。君今不醉诚何益，吐污锦袍眠莫惜。黄金燕台事有无，且问米价来东吴。西施灵岩插明镜，太湖月捧当心珠。阖庐雄霸今已矣，专诸侠者在否乎。未须更买梅市药，不然归钓松江鲈。故山黄菊开正好，此行莫虑田园芜。
鸳湖雨泛遥和子玄飞涛近脩诸子分得咸字
作者：彭孙贻
朝代：明
体裁：七言律诗

故人江海断鱼函，此日明湖住片帆。乱后烟波馀返照，花前风雨湿回帆。十年流落嗟王粲，四座悲歌奏阮咸。独有草堂垂老客，萧萧短发荷长镵。
鸳鸯栗·其二
作者：彭孙贻
朝代：明
体裁：七言律诗

上林嘉实报秋晖，魁占同房荐棘闱。供向盘中犹共宿，掷来筵畔自双飞。瑶枝剖玉难分手，湘釜浮金对湿衣。珍重佳人私裹赠，合欢待擘细腰围。
鹤林寺古竹院步先侍御旧题
作者：彭孙贻
朝代：明
体裁：五言律诗

荒榛翳空院，非复□□□。斿竹春来少，虚堂鸟下窥。晨钟僧乞食，深莽客临碑。感慨怀今昔，斜阳度水迟。
鹤湖
作者：彭孙贻
朝代：明
体裁：五言律诗

夜气苍茫上，危楼鼓角阑。风摇鹤湖白，月抱柳洲寒。客梦愁蚊虐，僧餐惜鼠残。昔游惆怅句，坏壁扫尘看。
麦浪
作者：彭孙贻
朝代：明
体裁：七言律诗

蚕月青青已及秋，惠风鳞次拂平畴。两岐高下低还起，沟水东西去不流。绿雪乱翻红雨后，晚香晴涨碧云头。渐渐莫向离宫望，故国飘零到处愁。
麦花
作者：彭孙贻
朝代：明
体裁：七言律诗

烟火清和乍秀边，轻阴覆垄碧云连。两岐穗吐金支上，四月寒生细浪前。浓露微漂高凤雨，暖风初放浴蚕天。麦枯未叫村翁笑，荆布先思易妇年。
麻布蓼
作者：彭孙贻
朝代：明
体裁：古风

舟居忘道里，昕夕凌浩淼。梅根一捩舵，巳涉麻布蓼。秋花木棉吐，春雨枲田绕。人家多水村，白蘋波袅袅。凫鹥结亚旅，烟云荡昏晓。东来墨缞客，麻衣雪窈窕。予梦已江皋，予舟犹木杪。呼童理布帆，东风动林表。
黄公故里
作者：彭孙贻
朝代：明
体裁：五言律诗

汉代衣冠尽，空原旧迹存。青山閒一老，白发照荒村。废沼荷如带，颓垣大应门。翻然鸿鹄下，冲月起沙痕。
黄坌山布
作者：彭孙贻
朝代：明
体裁：七言绝句

千里飞帆落照前，黄坌山市草连天。孤舟不向东流水，偏逐西风入楚烟。
黄天荡
作者：彭孙贻
朝代：明
体裁：古风

大壑无端倪，四顾惟宿莽。虚舟一超忽，遂入黄天荡。宇宙鱼龙外，星辰蒲稗上。当时百戟地，长飙气萧爽。功成云雨逝，世谢江潮长。鹰扬南渡士，惊涛流肸蚃。古髑贯芦芽，名刀入渔网。我来吊遗迹，慷慨鸣吴榜。凄凉靖康事，飒栗蕲王像。怀古独踌躇，烟波横漭沆。
黄棣棠
作者：彭孙贻
朝代：明
体裁：七言律诗

繁英纤刺吐平蒿，惊见金钿上玉搔。锦石流黄花影乱，菊裳吹羽蕊飞高。穿丛瓦雀争难辨，抱瓣壶蜂坐未牢。一任閒庭自开落，纷纷缃绮碎吴刀。
黄淡思歌三首·其一
作者：彭孙贻
朝代：明
体裁：乐府曲辞

山桑黄淡思，野茧青碧繂。郎无欢容颜，知有远行色。
黄淡思歌三首·其三
作者：彭孙贻
朝代：明
体裁：乐府曲辞

雨面垂素绠，不成好容姿。作气更问欢，欢今定怜谁。
黄淡思歌三首·其二
作者：彭孙贻
朝代：明
体裁：乐府曲辞

五更踏朝霜，欢畏见行迹。傍人相知闻，已不自今日。
黄父
作者：彭孙贻
朝代：明
体裁：乐府曲辞

海荡荡无坱，甬口以为门。高牙长百丈，侯之横海营。斗大印加组，鬻主充俘卤。故帝子何之，龙醢己登俎。侯家金作堂，白玉作后宫。四一二妖姬，一一艳芙蓉。雷鼓坐高堂，健儿列千队。何须仗宝刀，轻身赌富贵。乌乌鸣哑哑，鸱亦旄头啼。壁门昼惊謼，大厉卜为谁。抢地又搏颊，死罪罪万死。侯自扼侯吭，云是黄闯子。屋瓦万马喧，黄伯灵旗翻。前驱虎熊罴，反接贰负儿。四十二姬哭，营中自蹴鞠。招魂旧矢箙，有射靖南镞。
黄牡丹
作者：彭孙贻
朝代：明
体裁：七言律诗

百宝阑前粲陆离，花王端合镇轩墀。共看綵仗朝黄幄，重见姚家降帝姬。金屋佳人娇笑敛，色丝少妇綵毫疑。东皇富贵原无匹，扫尽宫鸦六院眉。
黄精
作者：彭孙贻
朝代：明
体裁：五言律诗

故人怜病起，药裹手题标。每讶添华发，何因斸雪苗。衰容回久驻，甘液润中枵。他日休粮去，长镵莫更腰。
黄荷花·其一
作者：彭孙贻
朝代：明
体裁：七言律诗

芙蕖异种擅轻盈，宛在中央弄色明。日莹缃云香雨过，月移金井露华清。似随西土毗卢现，不逐东昏顾步生。开向秋江谁比貌，骚人何用更餐英。
黄荷花·其二
作者：彭孙贻
朝代：明
体裁：七言律诗

几度江南唱采莲，秋容疑在洞庭船。临波檀晕双文浅，坐蕊蜂王一色妍。全学道装浮太乙，可随仙掌削金天。菊衣更觉婵娟甚，制芰灵均更惘然。
黄蔷薇
作者：彭孙贻
朝代：明
体裁：七言律诗

翡翠屏开尽鞠裳，却疑姚汭拥花王。不须梅雨添檀晕，自有宫鸦试额妆。铜掌仙人微辨露，金衣公子只闻香。邻家冶女休频摘，昨日蜂交半退黄。
黄蔷薇·其一
作者：彭孙贻
朝代：明
体裁：七言律诗

翠屏千片剪缃云，檀晕盈盈百和薰。莺惜金衣低避刺，蜂翻锦翼暗离群。飞英蜡屐沾无迹，汲水铜瓶照未分。几度微风香乱落，晴窗梅雨讶纷纷。
黄金洲
作者：彭孙贻
朝代：明
体裁：五言绝句

作客黄金尽，西风白发盈。谁怜敝裘意，一为赠生平。
黄鸡冠
作者：彭孙贻
朝代：明
体裁：七言律诗

日射铜铺烂有光，柴门落叶共苍苍。木樨院小同秋冷，篱菊丛深接砌长。翘缀双南来丽水，条随五德占中央。侯门斗侣纷如织，应让霜群金凤皇。
默庵晤圆明和尚时微疾初起
作者：彭孙贻
朝代：明
体裁：五言律诗

高寄示微疾，维摩了不言。深林过春雨，径草入閒门。近午一花发，去人孤鸟翻。因机随语默，妙义不须论。
龙丘
作者：彭孙贻
朝代：明
体裁：五言绝句

百战江城地，沙场聚髑髅。旧时呜咽水，仍复到龙丘。
龙友以诗帙见投赋赠
作者：彭孙贻
朝代：明
体裁：五言律诗

龙友真吾友，高踪众岂知。逃名长卖药，孤愤见论诗。愁夺脩髯老，心营彩笔私。行藏今可卜，天地正堪疑。
龙口
作者：彭孙贻
朝代：明
体裁：五言绝句

红树裹青山，树里闻人语。遥问隔林僧，江村何处去。
龙山夕照
作者：彭孙贻
朝代：明
体裁：七言律诗

龙山千里夕阳开，摇落西风赋快哉。绝壁烟光寒自照，落霞秋思迥难栽。长天忽送孤鸿远，暝色时驱野犊回。策杖行吟归路晚，又随樵唱入林来。
龙山舟行·其一
作者：彭孙贻
朝代：明
体裁：五言律诗

野水先秋阔，孤帆树杪行。天长看鸟没，岸迥觉舟轻。花褪将残蝶，林藏不语莺。沉冥谙物理，怀古测幽情。
龙山舟行·其三
作者：彭孙贻
朝代：明
体裁：五言律诗

此身瓢笠外，总不满渔舠。牛斗星初落，龙山月不高。晓烟凝白露，秋水渺寒涛。彼岸行方近，何烦更着篙。
龙山舟行·其二
作者：彭孙贻
朝代：明
体裁：五言律诗

浮家原不系，恰与野僧宜。试和船子颂，还闻渔父词。蘋翻采菱乱，鱼没出鸥迟。身世俱无累，虚舟任所期。
龙山舟行·其四
作者：彭孙贻
朝代：明
体裁：五言律诗

晓舟冲雾出，一望但苍烟。风叶鸟移树，草虫黾跃渊。崩云分石坠，偃树辅梁坚。高卧拖蓬客，沿洄听自然。
龙母冢
作者：彭孙贻
朝代：明
体裁：五言律诗

摄衣凌峭壁，藉草酹龙君。蜕甲松鳞老，回峰树鬣分。天容海明灭，晚色鸟纷纭。好倩山灵护，他年誓墓文。
龙沙废寺
作者：彭孙贻
朝代：明
体裁：七言绝句

古寺荒台石径斜，青山依旧绕龙沙。僧房昔日题诗处，佛座俱开枳壳花。
龙湫
作者：彭孙贻
朝代：明
体裁：五言律诗

苔甃危亭上，清泉沁石阑。烟云山骨冷，毛发古潭寒。酌月人俱淡，寻秋梦未残。相期共龙卧，选地买林峦。
龙潭雨宿
作者：彭孙贻
朝代：明
体裁：七言律诗

野店茅烟十里村，江声送晚入黄昏。天横草阁人孤枕，花落残灯雨闭门。柳色一行官道直，山寒半减客裘温。壮怀此夜成头白，谁遣羁心共晓猿。
龙爪葱
作者：彭孙贻
朝代：明
体裁：五言律诗

青茜传奇种，春尖笑不如。雨工泾女掐，草圣右军书。薤露探珠得，胡蕤攫电馀。麻姑休狡狯，指爪漫踟躇。
龙门山马祖道场
作者：彭孙贻
朝代：明
体裁：七言绝句

马祖禅林迹已残，山花开落旧经坛。龙湫一片传灯月，长照雷池万古寒。
龟脚菜
作者：彭孙贻
朝代：明
体裁：五言律诗

海错登鲑菜，腥风破甲闻。预且升鲊菹，元绪荐芳薰。魁瓦承趺小，车螯断足分。五蔬多异品，染指不如君。
�口
作者：彭孙贻
朝代：明
体裁：七言绝句

长江千里片帆前，两岸青山断复连。吴客不须重忆鲙，鲟鱼风起�城烟。
�矶
作者：彭孙贻
朝代：明
体裁：古风

长江划西来，孤石立水裔。秋风折夫容，浮萍絷其蒂。鱼龙互吞噏，苔莓相蔽翳。怒涛截中流，风威时一霁。须臾曳微澜，益觉风日丽。江妃俨明妆，秋镜出鬟髻。尚存空山庙，山鬼含幽睇。雨工蛰雌霓，珠房照牡蛎。欲上踏青螺，下卧蛟万岁。
�矶神女庙
作者：彭孙贻
朝代：明
体裁：七言律诗

烟树寒芜澹欲平，琳宫环佩映高城。春秋香草招山鬼，南北江峰列画屏。神母独驯蛟万岁，水妃空对月孤明。年年楚客婵娟老，谁采椒兰酹杜蘅。
𤾂口
作者：彭孙贻
朝代：明
体裁：七言绝句

长江千里片帆前，两岸青山断复连。吴客不须重忆鲙，鲟鱼风起𤾂城烟。
挽元宗上人
作者：彭宗因
朝代：明
体裁：五言律诗

忆昔匡床话，今来不见师。泥香留燕子，月色冷松枝。未竟三支业，唯馀五字诗。一空诸有相，何异在生时。
云岫庵
作者：彭宗孟
朝代：明
体裁：七言律诗

深林绝嶂古珠宫，策杖幽探一径通。石竹迎人当户绿，山花供佛上阶红。钟回转觉诸天静，月出真看万品空。便欲皈依寻了义，閒云无着与心同。
前登岱·其一
作者：彭宗孟
朝代：明
体裁：七言律诗

磐磐岳势奠三齐，指点中原望欲迷。积雪斗岩封玉检，蒸霞绝壑绚金泥。河流曲绕昆崙落，海色平连碣石低。拟向夜分观曙日，忽惊阊阖报天鸡。
前登岱·其三
作者：彭宗孟
朝代：明
体裁：七言律诗

绛阙登跻恍自疑，帝阍彷佛似能披。穿林噫气通天籁，入峡飞縆控地维。石坼仙人千劫影，苔封小篆数行碑。依微疋练吴门色，遥映帘泉接汉垂。
前登岱·其二
作者：彭宗孟
朝代：明
体裁：七言律诗

名宗壁立耸岧峣，神异居然彻上霄。日照楼台千蜃至，夜深风雨百灵朝。秦封尚忆松阴古，汉驾空怜辇路遥。独有三浆堪解渴，便呼玉女乞寒杓。
后登岱·其一
作者：彭宗孟
朝代：明
体裁：七言律诗

灵符今古役风雷，共壑阴晴各互催。乍见半山云气吐，忽惊下界雨声回。碑笼紫藓摩空上，泉挟苍龙捲峡来。入暝尽收寰内象，尚留斜日照高台。
后登岱·其二
作者：彭宗孟
朝代：明
体裁：七言律诗

高高环道挂苍霓，路入重云绝马蹄。天辟三门通碧落，地盘千里压青齐。缘崖士女看蚁附，缀壁人烟杂鸟栖。指点列仙灵异迹，扶桑东畔阆风西。
夏日过鹤林寺古竹院
作者：彭宗孟
朝代：明
体裁：五言律诗

古寺荒凉后，相过问昔时。野花依席笑，山鸟喜人窥。竹径非唐院，苔封尚宋碑。逢僧殊爱客，坐语夕阳迟。
家园
作者：彭宗孟
朝代：明
体裁：七言律诗

薜荔深深覆短垣，纵非壶岭不尘樊。久无踪迹烦开径，小有生涯到灌园。聊采溪毛鱼共跃，偶抛菰米鸟争喧。由来海客机能息，枉杀人称养拙尊。
对雨
作者：彭宗孟
朝代：明
体裁：五言律诗

不是逃人境，衡门故倦开。云阴澹疏竹，雨色长新苔。欹枕青山远，窥帘黄鸟来。翻嫌扬子宅，问字日相催。
鹰窠山
作者：彭宗砺
朝代：明
体裁：七言律诗

丹梯杳蔼白云笼，极目扶桑海气红。大壑潮音雷鼓震，诸天幻影蜃楼空。雪山势挟神鳌去，风御长驱万马同。何必褰裳凌宇宙，新诗帝座可能通。
上元病居筱川存山玉田宾山携酒妓过访
作者：彭年
朝代：明

银瓶绿酒挂香车，遥过城东宋玉家。一笑相欢不辞醉，为怜明月在梅花。
叔平山居
作者：彭年
朝代：明

一曲溪山似辋川，天开幽境与栖禅。堤分柳浪烟中远，峰矗芙蓉水上妍。不断香风吹宝殿，有时花雨坠珠筵。还怜假榻清秋夜，数尽渔灯废客眠。
大石
作者：彭年
朝代：明

阳山青不断，阴壑路疑穷。鳌蝀凌松杪，骖棨历桂丛。隔云分野绿，穿月逗中空。胜绝流孤赏，疏钟殷梵宫。
大石
作者：彭年
朝代：明
体裁：五言律诗

阳山青不断，阴壑路疑穷。鳌蝀淩松杪，骖騑历桂丛。隔云分野绿，穿月逗中空。胜绝流孤赏，疏钟殷梵宫。
奉同衡翁太史诸公游子慎山四首
作者：彭年
朝代：明

仙路披林入，星桥接汉通。蒲萄新绿涨，螮蝀欲飞虹。海鹤鸣花外，山鸡舞镜中。清商移小部，明月几回同。飞褴凌丹蹻，雕轩俯碧漪。晴峰浮倒影，烟柳漾轻丝。翡翠低还掠，鸳鸯住不疑。接䍦何必整，纶钓许相随。始觉花源近，还经药畹深。石状留醒酒，玉洞待鸣琴。复径迷难出，穿云不易寻。只应余冻雪，六月自阴森。峰色含青黛，池光叠翠纹。浴沂修故事，韨禊枉贤群。絮暖鱼吹雪，香飘蝶坠云。石栏春昼永，碧砌午风薰。
奉同衡翁太史诸公游子慎山四首·其一
作者：彭年
朝代：明

仙路披林入，星桥接汉通。蒲萄新绿涨，螮蝀欲飞虹。海鹤鸣花外，山鸡舞镜中。清商移小部，明月几回同。
奉同衡翁太史诸公游子慎山四首·其三
作者：彭年
朝代：明

始觉花源近，还经药畹深。石状留醒酒，玉洞待鸣琴。复径迷难出，穿云不易寻。只应余冻雪，六月自阴森。
奉同衡翁太史诸公游子慎山四首·其二
作者：彭年
朝代：明

飞褴凌丹蹻，雕轩俯碧漪。晴峰浮倒影，烟柳漾轻丝。翡翠低还掠，鸳鸯住不疑。接䍦何必整，纶钓许相随。
奉同衡翁太史诸公游子慎山四首·其四
作者：彭年
朝代：明

峰色含青黛，池光叠翠纹。浴沂修故事，韨禊枉贤群。絮暖鱼吹雪，香飘蝶坠云。石栏春昼永，碧砌午风薰。
对月寄壶梁
作者：彭年
朝代：明

天街霜月夜迢迢，淮浦金波荡画桥。才子行吟《青玉案》，仙人吹和紫琼箫。
庚戌秋书事八首
作者：彭年
朝代：明

江南枫落雁初还，塞北霜飞久折绵。敢望旌旗临细柳，早闻烽火达甘泉。关门自失居庸险，斧钺宜专制阃权。于石当年曾破虏，只今勋业许谁先。六镇防秋车骑多，总戎游击往来过。锁兵未报屯田策，献捷虚传奏凯歌。幕下太官供玉馔，边头羸卒抱霜戈。辽军岂异田横士，好问投醪事若何。百万通仓国计存，勤王兵甲急宜屯。庙堂每忽安边略，胡虏方骄入塞魂。白草自肥南牧马，黄河不断北来猿。弯弧欲射旄头落，藿食犹惭远帝阍。月满胡天杀气凝，建牙吹角汉家营。五陵霜露松楸近，千里风尘辇毂惊。累日未传青海箭，何人为扫黑山兵。朱门金穴笙歌沸，野哭那闻动地声。闲厩徒焚廿四坊，锦云花队向来亡。渥洼未见收天马，朔易无闻贡白狼。此日朝廷思李牧，他时文簿抑陈汤。运筹急为摅长策，鞭挞还须尽犬羊。内苑期仙拱穆清，上玄斋祭福群生。貂蝉夕拜趋三殿，貔虎晨严卫九城。淝水却思安石在，泾阳遥望子仪行。折冲尊俎真能事，夙夜诸公答圣明。汉皇神武即周宣，百伐长驱瀚海残。信有嫖姚辞甲第，不妨通利筑星坛。轮台诏下苍生慰，马邑诛先白骨寒。千载中兴元不异，伫看丕烈颂桓桓。楚客伤秋意未阑，白云黄菊晚相看。江湖自足蛟龙卧，粱稻方谋燕雀安。北望星辰愁倚剑，南来消息愧投竿。浊醪漫向船头醉，追逐轻鸥下碧湍。
庚戌秋书事八首·其一
作者：彭年
朝代：明

江南枫落雁初还，塞北霜飞久折绵。敢望旌旗临细柳，早闻烽火达甘泉。关门自失居庸险，斧钺宜专制阃权。于石当年曾破虏，只今勋业许谁先。
庚戌秋书事八首·其七
作者：彭年
朝代：明

汉皇神武即周宣，百伐长驱瀚海残。信有嫖姚辞甲第，不妨通利筑星坛。轮台诏下苍生慰，马邑诛先白骨寒。千载中兴元不异，伫看丕烈颂桓桓。
庚戌秋书事八首·其三
作者：彭年
朝代：明

百万通仓国计存，勤王兵甲急宜屯。庙堂每忽安边略，胡虏方骄入塞魂。白草自肥南牧马，黄河不断北来猿。弯弧欲射旄头落，藿食犹惭远帝阍。
庚戌秋书事八首·其二
作者：彭年
朝代：明

六镇防秋车骑多，总戎游击往来过。锁兵未报屯田策，献捷虚传奏凯歌。幕下太官供玉馔，边头羸卒抱霜戈。辽军岂异田横士，好问投醪事若何。
庚戌秋书事八首·其五
作者：彭年
朝代：明

闲厩徒焚廿四坊，锦云花队向来亡。渥洼未见收天马，朔易无闻贡白狼。此日朝廷思李牧，他时文簿抑陈汤。运筹急为摅长策，鞭挞还须尽犬羊。
庚戌秋书事八首·其八
作者：彭年
朝代：明

楚客伤秋意未阑，白云黄菊晚相看。江湖自足蛟龙卧，粱稻方谋燕雀安。北望星辰愁倚剑，南来消息愧投竿。浊醪漫向船头醉，追逐轻鸥下碧湍。
庚戌秋书事八首·其六
作者：彭年
朝代：明

内苑期仙拱穆清，上玄斋祭福群生。貂蝉夕拜趋三殿，貔虎晨严卫九城。淝水却思安石在，泾阳遥望子仪行。折冲尊俎真能事，夙夜诸公答圣明。
庚戌秋书事八首·其四
作者：彭年
朝代：明

月满胡天杀气凝，建牙吹角汉家营。五陵霜露松楸近，千里风尘辇毂惊。累日未传青海箭，何人为扫黑山兵。朱门金穴笙歌沸，野哭那闻动地声。
庭前香橼花日遇雨口占二首
作者：彭年
朝代：明

林径无人尽日闲，幽禽时弄语关关。胡床坐对斜阳影，咏得禽言一破颜。雨压乔柯覆短檐，绿阴深处枕书眠。繁花十日风吹散，犹有残英落砌鲜。
庭前香橼花日遇雨口占二首·其一
作者：彭年
朝代：明

林径无人尽日闲，幽禽时弄语关关。胡床坐对斜阳影，咏得禽言一破颜。
庭前香橼花日遇雨口占二首·其二
作者：彭年
朝代：明

雨压乔柯覆短檐，绿阴深处枕书眠。繁花十日风吹散，犹有残英落砌鲜。
晚过横塘
作者：彭年
朝代：明

轻棹乘朝霁，飞楼渡石梁。山容明罨画，天影静沧浪。燕拂柳丝弱，莺啼花气香。春光正韶丽，况复古横塘。
次韵鲁望于公瑕宅观舞有赠
作者：彭年
朝代：明

晚风吹拂暑烟收，曲宴重开醉客留。竹外云来疑昨梦，花前月出浣新愁。惊鸿妙舞情偏逸，雏凤娇歌韵转悠。绮席瑶屏围叠嶂，恍然身在阆风楼。
祠部五台陆公请告归省却寄
作者：彭年
朝代：明

欲事空王赋遂初，道心如水净涵虚。归航更挟浮杯侣，轻橐惟装译贝书。带月携琴投野寺，乘风看竹访幽居。秋蔬春茗供谈笑，谢客高情白社余。
秋夜读书山寺
作者：彭年
朝代：明

夕气正凄紧，窅然烟磬过。岸虫辛语草，山鬼啸披萝。月近寒无际，松坚秀不磨。古人随意接，予好亦无颇。
艳情为灵墟二首
作者：彭年
朝代：明

桃花宝扇拥檀郎，翡翠轻裾熨麝香。为怕羊车穿市窄，青骊自控紫游缰。十三曾识卖珠名，几度春风醉舞尘。昨日斗鸡长乐观，文园偷访爱琴人。
艳情为灵墟二首·其一
作者：彭年
朝代：明

桃花宝扇拥檀郎，翡翠轻裾熨麝香。为怕羊车穿市窄，青骊自控紫游缰。
艳情为灵墟二首·其二
作者：彭年
朝代：明

十三曾识卖珠名，几度春风醉舞尘。昨日斗鸡长乐观，文园偷访爱琴人。
郭圣仆汉砚斋
作者：彭年
朝代：明

郭泰曾闻道，千秋一后身。秦前曾有字，汉末竟无人。扫径催花信，扬舲理钓纶。鹿冠方竹杖，随意作天真。
雨后
作者：彭年
朝代：明

洞底泉声谷口闻，望中峰色杳难分。欲寻雨后金芝草，更踏前峰半湿云。
题衡翁扇头鞋书秋声赋】
作者：彭年
朝代：明

碧梧庭院露华清，一叶翻阶鹤梦惊。绿发方瞳玉堂客，蝇头灯下写秋声。
风入松·元州画赠素安联床夜话图
作者：彭年
朝代：明

雨余山阁洗炎嚣，绛烛频烧。故人住近携琴至，岂烦折简相邀。新瓮景山斟酌，小团鸿渐烹调。画檐风动响芭蕉，梧竹翛翛。石床凉思清肌骨，纨扇都抛。辨马极谈申旦，闻鸡起舞中宵。
九日登高有感寄怀虞山钱太史
作者：彭幼朔
朝代：明

落木萧萧两鬓皤，登高纵览旧关河。漫嗟鱼服英雄老，烂醉龙山感概多。千古风流吹帽尽，百年时序插萸过。石函君已镌名久，有约龙沙共放歌。
建宁道中感怀
作者：彭应乾
朝代：明

行行烟树碧濛濛，万绿垂杨夹道中。晓雾细飞云欲堕，天风轻拂日初曈。鸟啼花落随时变，水色山光到处同。芳草不须怀故土，扬鞭马首任西东。
怀仙志
作者：彭廷赞
朝代：明

粉褪香销翠帐空，章台不复恋春风。迢遥洛浦人何在，缥缈蓬山路岂通。旧恨有诗怜好好，新声能记羡红红。高唐云雨今寥寂，愁杀襄王忆梦中。
怀仙志
作者：彭德盛
朝代：明

袖里相思字未残，阳台一望路漫漫。亦知恨结珊瑚碎，无奈愁深翡翠单。太液池边香乍冷，若耶溪畔曲生寒。迢遥仙旆何繇觅，从解骖虹会也难。
忆昔行
作者：彭忠铭
朝代：明

风流疑是楚莲香，曾惹蜂忙与蝶忙。极目綵云歌舞尽，大堤芳草断人肠。真娘墓上可题诗，墓上栽花花可悲。狼藉嫩红残雨后，盈盈珠泪落胭脂。
忆昔行·其一
作者：彭忠铭
朝代：明

风流疑是楚莲香，曾惹蜂忙与蝶忙。极目綵云歌舞尽，大堤芳草断人肠。
忆昔行·其二
作者：彭忠铭
朝代：明

真娘墓上可题诗，墓上栽花花可悲。狼藉嫩红残雨后，盈盈珠泪落胭脂。
怀仙志
作者：彭忠铭
朝代：明

染得桃花巧作笺，浓香腻骨号书仙。软绡红泪今犹在，欲对清歌却渺然。
月印龙潭
作者：彭教
朝代：明
体裁：五言绝句

一月在天心，影落寒潭底。闲抚曲阑干，问龙何日起。
和黎美周过张乔故居
作者：彭日贞
朝代：明

参差柳色弄残阳，门巷萧条细草芳。前度繁华伤逝水，当时梳洗斗新妆。闲愁索寞成孤咏，幽梦模糊傍暖香。朱粉可怜尘土尽，断肠宋玉怨东墙。岂待春归怅鲜欢，短阑恻恻晚风寒。柘枝莫忆生前舞，花蕊偏怜落后看。衣箧有香留簇蝶，镜台无影照孤鸾。道人未破因缘梦，争得闲愁绝不干。
和黎美周过张乔故居·其一
作者：彭日贞
朝代：明

参差柳色弄残阳，门巷萧条细草芳。前度繁华伤逝水，当时梳洗斗新妆。闲愁索寞成孤咏，幽梦模糊傍暖香。朱粉可怜尘土尽，断肠宋玉怨东墙。
和黎美周过张乔故居·其二
作者：彭日贞
朝代：明

岂待春归怅鲜欢，短阑恻恻晚风寒。柘枝莫忆生前舞，花蕊偏怜落后看。衣箧有香留簇蝶，镜台无影照孤鸾。道人未破因缘梦，争得闲愁绝不干。
小怀仙
作者：彭日贞
朝代：明

花前踪迹已茫茫，梦里寻君枉断肠。再世纵为连理树，此生那觅返魂香。帘窥燕语翻歌拍，竹罥游丝学舞裳。一自缄题遥诀后，几回临宴不成狂。绞绡遥寄泪痕鲜，生死情怀最可怜。幻梦破残知是梦，佳缘愁绝竟无缘。香分韩寿辞青琐，艳逐麻姑变碧莲。石上精魂何处是，夜寒添冻半床眠。十九春光尚未盈，瑶台遥傍许飞琼。空馀奔月流辉影，无复行云响佩声。玉管奏花思并蒂，朱弦调谱泣双清。亦知歌舞君馀技，恨尔称诗风雅成。佳人自昔称难再，荀倩偏伤别后神。岂有潜英还素魄，漫劳洛浦觅微尘。竟虚松柏心期誓，空现梅花梦里身。碧落黄泉穷不得，百千哀怨两眉颦。属笔何堪赋悼亡，风流昔擅少年场。当枰犹忆争棋道，把酒难凭佐客觞。檀板拍残山鸟怨，画衣熏散野花香。黄垆自古消红粉，为尔临风泪万行。冷艳影图容易就，娇痴心性最难描。为怜笑语人长别，翻怕丹青粉渐消。素魄忍看鸳冢闭，香魂哀乞蝶裙招。韦皋幽怨元无极，再世茫茫问玉箫。来途苦短去途修，超忽仙踪竟莫留。铜雀事非伤邺水，罗浮梦断恨东洲。绛巾字迹啼痕暗，宝镜光销电影流。剩有香云湘箧底，千丝如绾死生愁。玉陨珠沉事可怜，无端石火过风前。歌梁响冷莺声绝，舞袖翻残蝶拍捐。色相顿空超法界，情根难灭入诸天。孤灯细雨衾如水，愁梦凄迷夜惘然。难分玉折曾惊梦，向我愀然说与听。共道寻常飞蝶乱，岂如先兆比鹣零。秋光瞥面云鬟绿，春雨回头墓草青。肠断有诗题我怨，眼枯无泪哭君灵。夙因幻灭漫成悲，泉路茫茫怅独之。花发似君含笑至，月残是我断肠时。飘零往事空馀梦，感慨幽怀强赋诗。愁绝云萍踪自远，他生何处再相期。
小怀仙·其一
作者：彭日贞
朝代：明

花前踪迹已茫茫，梦里寻君枉断肠。再世纵为连理树，此生那觅返魂香。帘窥燕语翻歌拍，竹罥游丝学舞裳。一自缄题遥诀后，几回临宴不成狂。
小怀仙·其七
作者：彭日贞
朝代：明

来途苦短去途修，超忽仙踪竟莫留。铜雀事非伤邺水，罗浮梦断恨东洲。绛巾字迹啼痕暗，宝镜光销电影流。剩有香云湘箧底，千丝如绾死生愁。
小怀仙·其三
作者：彭日贞
朝代：明

十九春光尚未盈，瑶台遥傍许飞琼。空馀奔月流辉影，无复行云响佩声。玉管奏花思并蒂，朱弦调谱泣双清。亦知歌舞君馀技，恨尔称诗风雅成。
小怀仙·其九
作者：彭日贞
朝代：明

难分玉折曾惊梦，向我愀然说与听。共道寻常飞蝶乱，岂如先兆比鹣零。秋光瞥面云鬟绿，春雨回头墓草青。肠断有诗题我怨，眼枯无泪哭君灵。
小怀仙·其二
作者：彭日贞
朝代：明

绞绡遥寄泪痕鲜，生死情怀最可怜。幻梦破残知是梦，佳缘愁绝竟无缘。香分韩寿辞青琐，艳逐麻姑变碧莲。石上精魂何处是，夜寒添冻半床眠。
小怀仙·其五
作者：彭日贞
朝代：明

属笔何堪赋悼亡，风流昔擅少年场。当枰犹忆争棋道，把酒难凭佐客觞。檀板拍残山鸟怨，画衣熏散野花香。黄垆自古消红粉，为尔临风泪万行。
小怀仙·其八
作者：彭日贞
朝代：明

玉陨珠沉事可怜，无端石火过风前。歌梁响冷莺声绝，舞袖翻残蝶拍捐。色相顿空超法界，情根难灭入诸天。孤灯细雨衾如水，愁梦凄迷夜惘然。
小怀仙·其六
作者：彭日贞
朝代：明

冷艳影图容易就，娇痴心性最难描。为怜笑语人长别，翻怕丹青粉渐消。素魄忍看鸳冢闭，香魂哀乞蝶裙招。韦皋幽怨元无极，再世茫茫问玉箫。
小怀仙·其十
作者：彭日贞
朝代：明

夙因幻灭漫成悲，泉路茫茫怅独之。花发似君含笑至，月残是我断肠时。飘零往事空馀梦，感慨幽怀强赋诗。愁绝云萍踪自远，他生何处再相期。
小怀仙·其四
作者：彭日贞
朝代：明

佳人自昔称难再，荀倩偏伤别后神。岂有潜英还素魄，漫劳洛浦觅微尘。竟虚松柏心期誓，空现梅花梦里身。碧落黄泉穷不得，百千哀怨两眉颦。
幽芳记十六首 其一 胭脂
作者：彭日贞
朝代：明

为爱仙容好，胭脂艳早春。玉颜何用此，留赠往来人。
幽芳记十六首 其七 含笑
作者：彭日贞
朝代：明

暗香当晚眺，朵朵弄高枝。颇忆轻红颊，迎风欲语时。
幽芳记十六首 其三 虞美人
作者：彭日贞
朝代：明

垓下千年碧，而今幻作花。当春诉离恨，来就丽人家。
幽芳记十六首 其九 指甲
作者：彭日贞
朝代：明

纤甲染能丹，嫣香簇作团。赠君伴幽寂，清泪不须弹。
幽芳记十六首 其二 碧桃
作者：彭日贞
朝代：明

仙种出瑶池，山中罕人见。不期结实多，期识春风面。
幽芳记十六首 其五 七姊妹
作者：彭日贞
朝代：明

女郎粉结队，罗绮趁晴春。岁岁芳菲节，来看歌舞人。
幽芳记十六首 其八 百合
作者：彭日贞
朝代：明

孤芳寡所合，百合种何因。恐尔清高病，冥途忤俗人。
幽芳记十六首 其六 杜鹃
作者：彭日贞
朝代：明

望帝哀何极，荒山白日昏。疏枝染啼血，怨杀海棠魂。
幽芳记十六首 其十 木芙蓉
作者：彭日贞
朝代：明

秋花远移植，疏秀出精神。袅袅开临水，逢君镜裹身。
幽芳记十六首 其十 木芙蓉
作者：彭日贞
朝代：明
体裁：五言绝句

秋花远移植，疏秀出精神。袅袅开临水，逢君镜里身。
幽芳记十六首 其十一 梅
作者：彭日贞
朝代：明

洗发玉精神，孤根寒月照。除却杜陵诗，几人曾索笑。
幽芳记十六首 其十三 女萝
作者：彭日贞
朝代：明

茑萝千尺翠，托根傍孤松。珍重岁寒侣，缠绵意几重。
幽芳记十六首 其十二 相思树
作者：彭日贞
朝代：明

漫言人匪木，木亦得人情。不寄东吴土，还从南海生。
幽芳记十六首 其十五 水仙
作者：彭日贞
朝代：明

孤冢悲风急，凄凄客思昏。怜君无伴侣，唤起洛妃魂。
幽芳记十六首 其十六 芭蕉
作者：彭日贞
朝代：明

朱颜永寥绝，想像见红英。夜壑幽栖甚，无劳送雨声。
幽芳记十六首 其十四 菩提树
作者：彭日贞
朝代：明

嘉树来西土，寒山借證盟。色身今了悟，君已彻无生。
幽芳记十六首 其四 柳
作者：彭日贞
朝代：明

名自章台重，芳从香土垂。依稀有神晤，眉际与腰肢。
幽芳记十六首·胭脂
作者：彭日贞
朝代：明

为爱仙容好，胭脂艳早春。玉颜何用此，留赠往来人。仙种出瑶池，山中罕人见。不期结实多，期识春风面。垓下千年碧，而今幻作花。当春诉离恨，来就丽人家。名自章台重，芳从香土垂。依稀有神晤，眉际与腰肢。女郎粉结队，罗绮趁晴春。岁岁芳菲节，来看歌舞人。望帝哀何极，荒山白日昏。疏枝染啼血，怨杀海棠魂。暗香当晚眺，朵朵弄高枝。颇忆轻红颊，迎风欲语时。孤芳寡所合，百合种何因。恐尔清高病，冥途忤俗人。纤甲染能丹，嫣香簇作团。赠君伴幽寂，清泪不须弹。秋花远移植，疏秀出精神。袅袅开临水，逢君镜裹身。洗发玉精神，孤根寒月照。除却杜陵诗，几人曾索笑。漫言人匪木，木亦得人情。不寄东吴土，还从南海生。茑萝千尺翠，托根傍孤松。珍重岁寒侣，缠绵意几重。嘉树来西土，寒山借證盟。色身今了悟，君已彻无生。孤冢悲风急，凄凄客思昏。怜君无伴侣，唤起洛妃魂。朱颜永寥绝，想像见红英。夜壑幽栖甚，无劳送雨声。
恻恻吟·其一
作者：彭日贞
朝代：明

恻恻悲歌涕欲潸，小乔何事去人间。梨园弟子俱无恙，不见华清旧玉环。
恻恻吟·其一百
作者：彭日贞
朝代：明
体裁：七言绝句

吞声旧咏几汍澜，恻恻新题恨百端。悲动有时终一读，弥天风雨黯窗寒。
恻恻吟·其七
作者：彭日贞
朝代：明

张乔为雨也为云，梦断残钟不可闻。待月真身何处去，空令人赋忆双文。
恻恻吟·其七十
作者：彭日贞
朝代：明

桂影当樽莲漏岩，翠楼良夜捲珠帘。今来望月成追忆，怀抱逢秋一倍添。
恻恻吟·其七十一
作者：彭日贞
朝代：明

海上仙山有十洲，璇房幽绝最宜秋。蓦然远忆心期事，谁慰张乔翠黛愁。
恻恻吟·其七十七
作者：彭日贞
朝代：明

挥洒闲窗得几朝，风兰湘竹一时描。笔踪卷上新如昨，艳魄泉中久已销。
恻恻吟·其七十三
作者：彭日贞
朝代：明

红粉佳人碧玉妆，轻盈曾是杜兰香。风前响绝飞仙曲，每忆当时暗断肠。
恻恻吟·其七十九
作者：彭日贞
朝代：明

林下高襟酒与诗，风流通德抱幽思。眼前开谢成今古，忆对伶元拥髻时。
恻恻吟·其七十二
作者：彭日贞
朝代：明

七日欢恩百岁情，他生还认李元平。小乔设愿终成否，肠断凭诗问九京。
恻恻吟·其七十五
作者：彭日贞
朝代：明

乔倩香埋落北阡，伤心不忍说蓝田。空怜死有招魂赋，自恨生无种玉缘。
恻恻吟·其七十八
作者：彭日贞
朝代：明

一觉扬州梦几年，不堪回忆旧情缘。锦筝冷落轻尘锁，细雨霏霏寒食天。
恻恻吟·其七十六
作者：彭日贞
朝代：明

一抔新土丽人家，水垒峦层涧道斜。珍重不教文采没，为君新植满山花。
恻恻吟·其七十四
作者：彭日贞
朝代：明

挽逝长歌懊恼诗，小乔东去未曾知。南唐后主伤心句，佳节缠哀不自持。
恻恻吟·其三
作者：彭日贞
朝代：明

绿云香散枕函空，满眼凄凉万恨中。我比苏州肠更断，韦娘无面笑春风。
恻恻吟·其三十
作者：彭日贞
朝代：明

朱颜早慧竟无年，冷落歌楼及舞筵。莫怨小乔轻弃我，朝云衔恨别坡仙。
恻恻吟·其三十一
作者：彭日贞
朝代：明

拥炉却忆玉肩凭，争道恩深似未曾。闻说他宵将远别，杏黄衫袖泪成冰。
恻恻吟·其三十七
作者：彭日贞
朝代：明

出浴闲庭步晚凉，薄罗衫子藕丝裳。于今抛冷缕金匣，襟褶微侵玉汗香。
恻恻吟·其三十三
作者：彭日贞
朝代：明

怅别乔仙归楚台，师雄沉醉卧寒梅。松关不闭葳蕤锁，留待清宵过梦来。
恻恻吟·其三十九
作者：彭日贞
朝代：明

寻常日上看梳头，憨倚新妆不解愁。自弃碧窗丝网合，凄凄烟雨怕登楼。
恻恻吟·其三十二
作者：彭日贞
朝代：明

云髻抛残金缕箱，行周开取泣衣裳。我曾一剪经亲付，腻歇香消总断肠。
恻恻吟·其三十五
作者：彭日贞
朝代：明

人世相思见月怜，疏梧秋霁忆乔仙。游魂到处难周觅，三十三天离恨天。
恻恻吟·其三十八
作者：彭日贞
朝代：明

红拂天人出世姿，小乔明慧也如斯。可怜鲜识英雄眼，不得长随李药师。
恻恻吟·其三十六
作者：彭日贞
朝代：明

乔仙飞去撒天花，罗绮长抛谢物华。却恨金笼旧鹦鹉，伤心时误唤琵琶。
恻恻吟·其三十四
作者：彭日贞
朝代：明

灵药长生是也非，嫦娥偷去度蛾眉。小乔应亦曾分得，飞入蟾宫永不归。
恻恻吟·其九
作者：彭日贞
朝代：明

芙蓉屏暗楚天遥，幽恨缠绵忆翠翘。坐冷秋窗池上月，几回虚度可怜宵。
恻恻吟·其九十
作者：彭日贞
朝代：明

艳质当春遽堕红，玉颜飘没水归东。空怜一枕游仙梦，不逐云英入洞中。
恻恻吟·其九十一
作者：彭日贞
朝代：明

小乔命薄似秋云，滴泪研珠写诔文。花发菖蒲人已葬，悲风凄断薛涛坟。
恻恻吟·其九十七
作者：彭日贞
朝代：明

二乔高格重词场，瘗玉郊原骨更香。我似吴门风雅客，痴情颠倒咏真娘。
恻恻吟·其九十三
作者：彭日贞
朝代：明

千秋彤史有遗诗，词客登临吊古碑。谁是王轩冥感切，留题石上见西施。
恻恻吟·其九十九
作者：彭日贞
朝代：明

徒倚长谣愁作堆，情钟生死自堪哀。欲销葛尉无穷恨，除是张乔再世来。
恻恻吟·其九十二
作者：彭日贞
朝代：明

山花迎笑忆温柔，袅袅回风舞未休。落得榆钱空满地，不堪持赠作缠头。
恻恻吟·其九十五
作者：彭日贞
朝代：明

玉埋尘土过春三，为祝芳魂扣小庵。泪染竹枝君不见，断肠聊拟望江南。
恻恻吟·其九十八
作者：彭日贞
朝代：明

幽窗寂寂晚风悲，为忆深恩漫赋诗。若论玉颜题百咏，小乔应笑比红儿。
恻恻吟·其九十六
作者：彭日贞
朝代：明

芳华销歇古来多，欲哭张乔且放歌。借问赵家痴姊妹，六宫专宠近如何。
恻恻吟·其九十四
作者：彭日贞
朝代：明

青娥词藻艳相闻，身后金钗有小坟。留得东南风雅在，几多时辈不如君。
恻恻吟·其二
作者：彭日贞
朝代：明

解语花残春寂寥，绣襟堆委暖香销。歌声尽惹周郎恨，顾误多繇问小乔。
恻恻吟·其二十
作者：彭日贞
朝代：明

当时幽阁多怜我，今日空帷不见人。忆共凭阑笑牛女，一年一度始相亲。
恻恻吟·其二十一
作者：彭日贞
朝代：明

去年今日设秋瓜，拜罢天孙喜色赊。移烛楼前同薄醉，断红双脸殢残霞。
恻恻吟·其二十七
作者：彭日贞
朝代：明

记卿情性奈卿何，小迕常嗔薄怒多。冥路有愁卿自遣，莫因閒事损双蛾。
恻恻吟·其二十三
作者：彭日贞
朝代：明

闲情忆得桂花天，展簟临轩看月眠。梦破月低归绣幕，博山犹自有香烟。
恻恻吟·其二十九
作者：彭日贞
朝代：明

肯信萧郎是路人，小乔香韵杳难亲。崔郊一咏离还合，我赋怀仙日怆神。
恻恻吟·其二十二
作者：彭日贞
朝代：明

不分天长有尽时，鹊桥中断隔年期。再生岂但伤钿合，九时犹缄绝命诗。
恻恻吟·其二十五
作者：彭日贞
朝代：明

占断芳菲压岁华，绮筵长谢学飧霞。香魂艳魄归何处，知在瑶池阿母家。
恻恻吟·其二十八
作者：彭日贞
朝代：明

花颜珠络玉玲珑，影落丹青恨未工。不及明妃辞汉苑，琵琶衔怨去和戎。
恻恻吟·其二十六
作者：彭日贞
朝代：明

乔倩罗衣化作云，冰弦绝响永无闻。湘妃有怨曾为操，终日思君不见君。
恻恻吟·其二十四
作者：彭日贞
朝代：明

玉盘擎里失明珠，独倚西风思转孤。自恨身非回道士，长生无术教珍奴。
恻恻吟·其五
作者：彭日贞
朝代：明

肯如刘阮自思还，总为乔仙去莫攀。长恨天台迷旧路，年年桃发泣朱颜。
恻恻吟·其五十
作者：彭日贞
朝代：明

荔支红忆醉颜红，笑倚菱歌荡桨同。十里香风人不见，乱荷深处小船通。
恻恻吟·其五十一
作者：彭日贞
朝代：明

情热鸳鸯蓦地分，悲凉离绪怨秋云。泉台去处漫漫黑，肠断凭谁说与君。
恻恻吟·其五十七
作者：彭日贞
朝代：明

闻道乔仙委蜕时，痛熏鲍艾损蛾眉。纵然白獭膏能觅，谁起卿完似玉肌。
恻恻吟·其五十三
作者：彭日贞
朝代：明

盈盈微步涉江间，一梦迷娇绝玉颜。何似文姬嫁胡去，恨传笳拍却生还。
恻恻吟·其五十九
作者：彭日贞
朝代：明

芳魂零落黯松楸，颠倒华山泣断丘。命薄只教千古恨，一翻风雨一翻愁。
恻恻吟·其五十二
作者：彭日贞
朝代：明

朔气阴阴雪满貂，小乔玉冷暗香消。世间金屋非难事，长恨无缘贮阿娇。
恻恻吟·其五十五
作者：彭日贞
朝代：明

乔婧轻拌金缕衣，杜秋断送少年时。如今纵有青楼约，长恨无花空折枝。
恻恻吟·其五十八
作者：彭日贞
朝代：明

小乔茹淡意偏谐，蕙聚同甘愿早乖。我忆微之伤逝句，为君营地把香埋。
恻恻吟·其五十六
作者：彭日贞
朝代：明

濒行解赠别前楹，别后那知薄命倾。扶我梳头从此绝，不关结发也伤情。
恻恻吟·其五十四
作者：彭日贞
朝代：明

咫尺东洲去不回，小乔踪迹费人猜。非朝非暮非云雨，魏帝无方拟夜来。
恻恻吟·其八
作者：彭日贞
朝代：明

月夜愁闻玉笛吹，绿珠先去小乔随。赵王伦死无横逼，拼断红颜更为谁。
恻恻吟·其八十
作者：彭日贞
朝代：明

萧萧秋籁夜愁生，舞叶如闻响屧行。帷影灯魂殊恍惚，西风吹梦竹房清。
恻恻吟·其八十一
作者：彭日贞
朝代：明

新诗遥寄枕前开，垂死呼灯咏几回。刚为断肠教下咽，此心争道肯成灰。
恻恻吟·其八十七
作者：彭日贞
朝代：明

神女巫山底事非，同游踪迹尚依依。清宵好入襄王梦，莫漫为云到处飞。
恻恻吟·其八十三
作者：彭日贞
朝代：明

无复南楼倚翠屏，风花着水叹飘零。兰因絮果生前业，掩抑诗篇恨小青。
恻恻吟·其八十九
作者：彭日贞
朝代：明

彷佛声尘欲见难，衔哀思影觉心酸。一觞絮奠惭韩重，安得邀为三日欢。
恻恻吟·其八十二
作者：彭日贞
朝代：明

二乔莫恨世缘悭，早谢风尘到是闲。犹胜题红深院里，断肠终日忆人间。
恻恻吟·其八十五
作者：彭日贞
朝代：明

西墅池亭背郭开，小乔同赋忆寻梅。可怜入望盈盈水，曾照惊鸿步影来。
恻恻吟·其八十八
作者：彭日贞
朝代：明

小乔疑隔大江隈，铁锁横空鐍不开。争似莫愁双桨渡，轻舟容易送将来。
恻恻吟·其八十六
作者：彭日贞
朝代：明

双楼池馆又经春，前度花开漾眼新。风暖蝶轻啼鸟缓，到来偏忆旧游人。
恻恻吟·其八十四
作者：彭日贞
朝代：明

画图春风一面娇，难凭颜色驻轻绡。为君和泪编遗稿，留取千秋认小乔。
恻恻吟·其六
作者：彭日贞
朝代：明

咏诗较奕弄朱弦，乔婧多才雅可怜。蝉锦尚存亲手迹，幽情留恨步非烟。
恻恻吟·其六十
作者：彭日贞
朝代：明

昔看才艳压仙班，今寄孤坟寂寞山。词客共怜冰玉骨，新诗凭吊满人间。
恻恻吟·其六十一
作者：彭日贞
朝代：明

春原细草碧萋萋，怅忆张乔泪眼低。前度飞觞听艳曲，繁花销尽鹧鸪啼。
恻恻吟·其六十七
作者：彭日贞
朝代：明

小院閒香婉娈情，夜凉入梦较分明。与君别后怀中事，枕畔喁喁彻五更。
恻恻吟·其六十三
作者：彭日贞
朝代：明

绿鬓髫髫张倩娘，才华未嫁早凋伤。无情相及犹应哭，何况人非阮藉狂。
恻恻吟·其六十九
作者：彭日贞
朝代：明

碧海澄澄转玉盘，鲛人初怯露华寒。水精宫院青辉彻，愁杀红绡倚槛看。
恻恻吟·其六十二
作者：彭日贞
朝代：明

藓满瑶阶绿作茵，春来纤履步芳尘。玉儿身去苍烟暮，零落金莲不见人。
恻恻吟·其六十五
作者：彭日贞
朝代：明

消愁比苑寻芳日，忽忆东洲恨别时。病眼怯看花带露，依稀清泪湿胭脂。
恻恻吟·其六十八
作者：彭日贞
朝代：明

绣被无劳蕙炷熏，风流欢散楚天云。去年元夕灯前酒，犹记藏阄笑夜分。
恻恻吟·其六十六
作者：彭日贞
朝代：明

无端幽抱迸难裁，堆叠春愁扫不开。遗扇有诗长把咏，娟娟犹忆梦中来。
恻恻吟·其六十四
作者：彭日贞
朝代：明

候涉朱明花欲然，柴扉深掩篆销烟。敲诗按曲生无分，白日荒荒拥病眠。
恻恻吟·其十
作者：彭日贞
朝代：明

乔仙不落野狐禅，鲜脱须弥见大千。好笑洵阳江上妇，琵琶垂老过人船。
恻恻吟·其十一
作者：彭日贞
朝代：明

不堪俛仰旧歌梁，缥缈犹馀翠幕香。燕子楼空思盼盼，更无人起合欢床。
恻恻吟·其十七
作者：彭日贞
朝代：明

幽艳曾怜性格柔，蕙兰袅袅不禁秋。绿窗遗稿多零落，残锦丹青特地愁。
恻恻吟·其十三
作者：彭日贞
朝代：明

天然花貌雪肌肤，淡扫犹嫌脂粉污。虢国有恩承载薄，芳菲零落感伤无。
恻恻吟·其十九
作者：彭日贞
朝代：明

红粉真成薄倖灰，花前曾说恨王魁。有谁负尔千金意，自绝朱颜哭不回。
恻恻吟·其十二
作者：彭日贞
朝代：明

湫灵无赖强要盟，断送红颜亦太横。纵有哀诚何处托，青天难觅丑先生。
恻恻吟·其十五
作者：彭日贞
朝代：明

岂愿虚寻入梦身，画图终日对真真。綵灰一酌频相唤，争奈乔仙不应人。
恻恻吟·其十八
作者：彭日贞
朝代：明

小乔诗思迥幽妍，断送春红共可怜。最恨病中题锦字，强扶纤手落云笺。
恻恻吟·其十六
作者：彭日贞
朝代：明

绣衿香暖怕分离，乔倩情痴百岁期。岂为泥莲移不得，穷泉应恨福娘诗。
恻恻吟·其十四
作者：彭日贞
朝代：明

小乔何事独怜才，贫贱韩郎属酒杯。昔日青青今不见，几回挥涕过章台。
恻恻吟·其四
作者：彭日贞
朝代：明

谁乞还丹道士家，小乔摧折枉如花。世缘易就氤氲使，泉路难寻古押衙。
恻恻吟·其四十
作者：彭日贞
朝代：明

残魂黯淡拂花笺，字字钟情问可怜。分薄未甘轻诀别，一缄红泪寄窗前。
恻恻吟·其四十一
作者：彭日贞
朝代：明

琴心永托伴閒居，远别犹勤一纸书。弹指转缘伤浅促，文君无望诔相如。
恻恻吟·其四十七
作者：彭日贞
朝代：明

浪说神仙住碧霄，初寒对月思无聊。韦郎心绪原多乱，休倚层台落玉箫。
恻恻吟·其四十三
作者：彭日贞
朝代：明

朱颜玉腕委黄坭，薄命张乔月坠西。寄语东山谢丞相，归来无妓可相携。
恻恻吟·其四十九
作者：彭日贞
朝代：明

犹忆乔仙共锦航，采莲午日醉霞觞。小怜空有佳名号，命薄如丝续不长。
恻恻吟·其四十二
作者：彭日贞
朝代：明

满幅春愁湿未乾，几回垂幌静中看。非关要结凭香火，如此深情不可寒。
恻恻吟·其四十五
作者：彭日贞
朝代：明

谁遣仙凡有久要，每怀河汉恨迢迢。玉虚天帝应相谅，莫惜乘鸾下绛霄。
恻恻吟·其四十八
作者：彭日贞
朝代：明

满眼烟光暖欲醺，回思粉面杳如云。恨无崔护桃花句，泣断春风也不闻。
恻恻吟·其四十六
作者：彭日贞
朝代：明

应有灵谣寄别愁，放班闲作步虚游。孤踪莫过嫦娥宅，桂数摇风易感秋。
恻恻吟·其四十四
作者：彭日贞
朝代：明

西来锁骨幻婵娟，度尽烟花上碧天。若问小乔近消息，琼楼初侍玉皇前。
慈懿太皇后梓宫挽歌
作者：彭时
朝代：明
体裁：五言律诗

汉家推马邓，周室仰姜任。名掩先朝懿，恩加四海深。椒房留盛事，茧馆著徽音。中外交垂涕，难忘报德心。
比干墓
作者：彭时
朝代：明
体裁：七言绝句

万古乾坤八尺坟，当年一死为忠君。谩劳异代加封谥，正恐英魂不忍闻。
送刘行人俭使琉球
作者：彭时
朝代：明
体裁：七言律诗

金蹙麒麟新赐袍，驰驱万里著贤劳。海边日月明楼艓，水底鱼龙护节旄。重译俗同文化远，册封礼肃使星高。岛夷一一凭宣谕，职贡时修荷宠褒。
题肤功雅奏图
作者：彭昌翰
朝代：明

露布淋漓墨未乾，威名届域胆犹寒。彤云缭绕麒麟阁，骏马骖驔獬豸冠。一卷素书终报国，十年青鬓两登坛。徂东雨雪重来日，杨柳依依夹道看。
过湖上僧寮睹壁间伯兄题句感怀二人泫然成咏二首·其一
作者：彭期生
朝代：明
体裁：七言绝句

三载重悲废蓼莪，不堪萧寺屡经过。明湖似亦知人怨，故遣寒波著雨多。
过湖上僧寮睹壁间伯兄题句感怀二人泫然成咏二首·其二
作者：彭期生
朝代：明
体裁：七言绝句

为祝延年礼梵文，板舆三竺傍慈云。望中萧瑟长堤路，愁绝啼乌绕夕曛。
送秋
作者：彭期生
朝代：明
体裁：七言律诗

悲秋秋去转堪悲，枉复登临赋楚辞。远壑水残斜照敛，荒原烟冷朔风吹。天边白雁迷消息，月下清砧感别离。蟋蟀似能占物候，寂寥一夜傍床帷。
湖上进艇
作者：彭梦祖
朝代：明
体裁：五言律诗

西湖风日好，进艇傍岧峣。松雾迷三竺，花阴覆六桥。绮筵山色映，歌管岁华消。欲问前朝事，钱塘去去潮。
登泰山·其一
作者：彭梦祖
朝代：明
体裁：七言律诗

星幢宝纛锁烟空，缥缈飞梯万转通。天阔练光为白马，峰高岚气作苍龙。银河欲迸仙人掌，丹灶犹藏玉女宫。圣代不求封禅草，相如词赋笑徒工。
登泰山·其二
作者：彭梦祖
朝代：明
体裁：七言律诗

空濛绀殿俯长天，万里中原亦渺然。日出东山翻入济，夜凉北斗欲沈燕。松阴犹落秦时雨，玉简长封汉代烟。好借西风为羽翼，遍收五岳杖头悬。
森口客舟
作者：彭梦翼
朝代：明
体裁：七言绝句

水自潺湲山自青，荒凉古庙肃阴阴。老僧莫发黄昏磬，敲动孤舟万里心。
乌石潭
作者：彭森
朝代：明

倚棹江边日欲沉，帝乡翘首五云深。多情独有中天月，照见寒潭与我心。
怀仙志
作者：彭永
朝代：明

幽芳着雨晓枝空，枉杀忙蜂万叶中。春思徒依南浦绿，夜魂犹入小窗红。竹含烟翠留清韵，柳变霜黄罢舞风。可惜芳华容易歇，忍看琼树委墙东。
游桃源涧
作者：彭汝谐
朝代：明
体裁：五言律诗

碧涧山隈转，鸣泉树杪悬。桑麻缘屋宇，鸡犬隔人烟。客避中峰雨，僧安一宿禅。桃花今又放，相问世何年。
北园踏雪
作者：彭泽
朝代：明
体裁：七言律诗

雪拥平园路有无，短筇双屐细萦纡。身随野鹤行应惯，诗到梅花兴转孤。灞上他年怜郑棨，湖西无地著林逋。便当唤取徐黄手，写作寒天一老图。
春日杂兴
作者：彭泽
朝代：明
体裁：七言绝句

春阴庭馆昼生寒，落叶游丝湿作团。年少风流今减尽，牡丹开遍不凭阑。
泊岳阳楼下
作者：彭泽
朝代：明
体裁：七言律诗

平湖空阔水浮烟，孤屿依微树接天。岁月有期陵谷变，神仙多事古今传。城楼吹笛风回市，沙浦鸣榔月满船。细读屈《骚》哦贾赋，凄凉遗事使人怜。
登黄鹤楼步韵
作者：彭泽
朝代：明
体裁：古风

使舟昔向荆襄泊，怀古思乡望黄鹤。转首于今二十年，湖天极目成空廓。当年神禹劳疏凿，云土梦乂犹相络。讵知后世溺仙禅，鹤楼高倚观音阁。衡山翠映巫山峰，江云碧湛湘妃宫。蛟龙雷雨中霄作，翼轸光芒下界通。楼影横波留夜月，笛声裂石来天风。忧乐多情思范老，虚无何地寻回翁。凤山拔自南畿彦，道义交游天下半。文武全才政教兼，不独毫端擅词翰。銮坡紫闼昔追随，悬瓠梁园曾再见。一从移节镇东藩，光霁无由觐颜面。阳春寄我真绝奇，欲和难追句徒练。病中梦想绕湘潭，万里昭回仰霄汉。
题渊明图
作者：彭泽
朝代：明
体裁：七言律诗

归来三径已秋风，篱下依然菊满丛。五斗折腰羞作县，百年多难早成翁。义熙人物羲皇上，典午山河甲子中。怪杀浔阳江上水，随潮流过石城东。
秋闺回文
作者：彭淑慧
朝代：明
体裁：七言律诗

秋江度雁远鸣孤，景寂霜天晓宿乌。愁旧恋深时忆妾，别新伤剧日思夫。楼凭揽鬓羞凝翠，镜舞窥人怯点朱。浮霭盼残凄想结，修睽信羽落关榆。
采桑化石
作者：彭清
朝代：明
体裁：古风

朝采桑，暮采桑，采桑那得盈倾筐。桑芽初萌才似粟，邻姑把蚕试新浴。侬家蚕早未成眠，邻家已卖新丝钱。羞将辛苦与人语，妾命自知蚕叶比。道上何人紫花骢，掷金捃玉言从容。坚持素心不我变，将身化作青芙蓉。千秋万载江边立，风雨淋漓如诉泣。我来此地收遗氓，秉笔修词重叹息。
采桑化石
作者：彭清
朝代：明
体裁：古风

朝采桑，暮采桑，采桑那得盈顷筐。桑芽初萌才似粟，邻姑把蚕试新浴。侬家蚕早未成眠，邻家已卖新丝钱。羞将辛苦与人语，妾命自知蚕叶比。道上何人紫花骢，掷金携玉言从容。坚持素志不我爱，将身化作青芙蓉。千秋万载江边立，风雨淋漓如诉泣。我来此地牧远氓，秉笔修词重叹息。
寿李封翁
作者：彭焻
朝代：明

李食家风自永年，天南重见避商贤。宁馨有种焚香迓，紫诰和笺锡命连。为宰廉明由义训，相邦安静受庭传。日长如夏饶尊食，看□□公祝万年。
寿道民祁太翁
作者：彭焻
朝代：明

双辉日月正高悬，梁孟齐眉亦后先。灵椿一株尚未老，丹桂五色相鲜妍。欲倩辋川进图画，聊向诗中传画意。城南甲第寿星明，阉著复为祁午至。时当雷静昼夜分，我亦近公芳诞辰。贺公已列耆英会，子瞠若后愧罔闻。昔有十郎公不让，俨称谬推予少长。伯仪叔侃俱兰盟，季僖吾弟忝函丈。三代之德我熟知，满前朱紫更荣施。百千万亿今兹始，九如五福无异辞。自古长生有秘授，玉浆金液称不朽。定知柱下再传公，许予望气与之否。
失题
作者：彭睿埙
朝代：明

别业藏幽胜，苔深人迹稀。秋声残叶乱，晚色断烟飞。世事看棋局，生涯问钓矶。知音有山水，相对共忘机。
失题
作者：彭睿埙
朝代：明

石室月既满，青林人未眠。带月步溪水，白云长在天。
失题
作者：彭睿埙
朝代：明

芳郊独偃息，高枕咏朝昏。送客偶出户，看云或倚门。田芜接平野，木落见前村。最爱幽居侣，时来共快论。
寄觉上人
作者：彭睿埙
朝代：明

寺门多种竹，别后几枝斜。所见人皆老，何曾春耐华。猿抛穿磴果，鸟踏落琴花。旧补寒山衲，前年著到家。
寄魏季子翠微山
作者：彭睿埙
朝代：明

闻道桃源可避秦，卜居有地托闲身。猿抛野果欺生客，鹿过溪斋狎熟人。笋为经冬尝覆雪，柳因种子得留春。何时共醉山中酒，见月方知明月旬。
村中看红叶作
作者：彭睿埙
朝代：明

树亦令人艳，冬红始见奇。叶为诗者色，霜乃画之师。知与醉乡近，望将花事疑。归□同此况，共赏夕阳迟。
浮山
作者：彭睿埙
朝代：明

相传疏凿有奇封，削出江南第几峰。寺枕湍流何代月，僧归闲倚汉时松。神丁开后无金甲，洪水流来断玉龙。却笑山灵浑似梦，天涯常与系萍踪。
秋夜罗澹峰司李石湖与黄君简高望公分赋
作者：彭睿埙
朝代：明

晚霞零乱雨初收，露柳风蝉昨夜秋。闻说元规偏爱月，肯容王粲赋登楼。谁言有策堪经世，不拟将心更养愁。何处少年吹玉笛，欲回天地入孤舟。
自题竹石图
作者：彭睿埙
朝代：明

未见管夫人，妄传其笔势。毋令识者看，世间之通弊。
送同人周藻思从龚舍人含五太史入都门
作者：彭睿埙
朝代：明

倚天长剑截云孤，盖世雄心半有无。醉后剧谈犹激烈，暮年风月属江湖。灵岩镌石留黄绢，古碣荒台辨赤乌。好把新诗频唱和，新诗声价满皇都。
御宴潭
作者：彭祚
朝代：明

宋鼎航迁播岭南，君臣曾此序朝参。笙歌间作鱼龙听，俎豆兼陈蛤蜊甘。逝水东流终不返，大星南陨更何堪。至今独有清秋月，夜夜寒光照碧潭。
吊熊飞将军六首
作者：彭絅
朝代：明

六飞湖海困风尘，岭表孤臣泪湿巾。温峤未还须念国，仲连宁死不归秦。英雄举事应难料，管见窥人恐未真。惭我独无金藏愤，一篇函草亦空陈。血战江城万鼓催，悲风特地起泉台。从前富贵称廊庙，此日纲常系草莱。铜岭夜残鸡舌远，曲江秋晚鹤声哀。山堂集取蝉蛙语，狐笔他年一例裁。四广三闽一掷梭，更谁回首问铜驼。檐乌恋主南来少，旧燕依人北去多。一死纲常归草莽，百年忠义励山河。荒村日落游魂杳，夜有丁零啼月过。风雨猖狂海若飞，江山惨淡月光微。六更已尽知无策，一羽腾空肯浪依。大节自能摧去就，么魔谁敢妄排讥。閒来几向山灵问，野草荒村对落晖。海宇倾颓尽陆沈，此身羞与共乾坤。春秋大义千年在，夷夏纲常一死存。华表有山能引鹤，人间无庙可栖魂。品题愧乏宣尼笔，独立西风一欠伸。山河飘泊水流淙，万里君臣共一艭。肉食谁能支北虏，草茅公独奋南邦。已知运去中原陷，未肯身为左衽降。回首康王能渡马，滔滔流恨满长江。
吊熊飞将军六首·其一
作者：彭絅
朝代：明

六飞湖海困风尘，岭表孤臣泪湿巾。温峤未还须念国，仲连宁死不归秦。英雄举事应难料，管见窥人恐未真。惭我独无金藏愤，一篇函草亦空陈。
吊熊飞将军六首·其三
作者：彭絅
朝代：明

四广三闽一掷梭，更谁回首问铜驼。檐乌恋主南来少，旧燕依人北去多。一死纲常归草莽，百年忠义励山河。荒村日落游魂杳，夜有丁零啼月过。
吊熊飞将军六首·其二
作者：彭絅
朝代：明

血战江城万鼓催，悲风特地起泉台。从前富贵称廊庙，此日纲常系草莱。铜岭夜残鸡舌远，曲江秋晚鹤声哀。山堂集取蝉蛙语，狐笔他年一例裁。
吊熊飞将军六首·其五
作者：彭絅
朝代：明

海宇倾颓尽陆沈，此身羞与共乾坤。春秋大义千年在，夷夏纲常一死存。华表有山能引鹤，人间无庙可栖魂。品题愧乏宣尼笔，独立西风一欠伸。
吊熊飞将军六首·其六
作者：彭絅
朝代：明

山河飘泊水流淙，万里君臣共一艭。肉食谁能支北虏，草茅公独奋南邦。已知运去中原陷，未肯身为左衽降。回首康王能渡马，滔滔流恨满长江。
吊熊飞将军六首·其四
作者：彭絅
朝代：明

风雨猖狂海若飞，江山惨淡月光微。六更已尽知无策，一羽腾空肯浪依。大节自能摧去就，么魔谁敢妄排讥。閒来几向山灵问，野草荒村对落晖。
北邙山
作者：彭纲
朝代：明
体裁：古风

古来北邙山，尽是贵人墓。祇今犁作土人田，禾黍芃芃产租赋。生前竞诧中朝豪，死后拟保南山固。翁仲俄成野烧灰，金玉为贮偷儿库。市中古镜晃日星，地下空棺栖狐兔。谁家新坟才几年，土石欲陷丰碑仆。德凉泽薄凋儿孙，业易王更悲道路。山头日日转灵輀，落锸多逢旧埋处。从今视昔总堪哀，人家空起高门户。君不见，洛阳城里甃地砖，都去邙山挖来做。
咏刺桐花
作者：彭纲
朝代：明
体裁：古风

树头树底花楚楚，风吹密叶翠翩翻，露出几只红鹦鹉。
咏刺桐花
作者：彭纲
朝代：明

树头树底花楚楚，风吹绿叶翠翩翩。
姚安分司
作者：彭纲
朝代：明
体裁：五言绝句

吟人夜未眠，迢迢漏初永。起步山月中，疏枝露猿形。
成皋路中
作者：彭纲
朝代：明
体裁：五言律诗

成皋岩险地，广武战争场。往事都休论，今人谩自忙。山川多蔓草，风雪易凋伤。独有寒流好，关西数曲长。
砥柱诗
作者：彭纲
朝代：明
体裁：古风

云根突怒出形状，卓向蛟宫判奔浪。星光下照神灵依，千古中州一枝壮。火敦脑儿万窍穿，深滋地轴高连天。东经昆崙导积石，始入中国雄诸川。冯夷奋手驱浊涛，阳侯叱咤从鲸鳌。桴丁惴惴舟人恐，渚草萧萧野猿号。群山交峙东波走，怒湍激石晴雷吼。汎滥尚想尧忧先，平成真赖禹功久。崖云笼水水和云，人家远在云水村。太平车马动千里，狂澜岁月闲三门。初疑织女坠支机，莫或张骞乘槎归。不然是龙劈山破，头角微露拖虹霓。关中自昔称天府，河山到此知险阻。当时漕舸苦难推，此日挽路犹堪睹。方今天子都北辰，长河遥抱阴阳真。却怜九里润无所，恶沫崩翻少行人。机头古庙染溅土，渔郎枵腹劳网罟。惟有飞鸢技最长，霞天上下乘气翥。我来问俗偶取游，纵观水石添烦忧。无因为斫鬼门碎，坐令危濑成安流。
龙门行
作者：彭纲
朝代：明
体裁：古风

龙门两山相对峙，龙门河水流山里。龙门天造非禹功，独向中州擅山水。忆昔周公营洛都，阴阳险阻归谋谟。炎刘典午御区宇，亦来阙塞陈基图。拓跋何人擅中国，艳妻媚佛祸山石。洞中大象高几寻，山间小者亦数尺。当时锤凿断民脂，万金不恤穷妖奇。谁知佛死无灵气，诸魔依托猿夜啼。右击疑鼓左疑锣，神州渐见交兵戈。梁皇饿死金人在，魏国分崩石佛多。我来问俗偶登眺，坐观今古资一笑。东山寂寞西山闹，忽听渔舟崖下叫。
张九峰以诗见投依韵酬荅
作者：彭绍贤
朝代：明
体裁：五言律诗

画舸江干别，于今已渺茫。书来缄岁月，字喜挟风霜。世态黄金尽，交情白发长。还期载春酒，相与问高阳。
水荇
作者：彭绍贤
朝代：明

泉分石窦泻珠光，坐挹矶边水荇香。何处歌声最幽窕，临流那复羡沧浪。
浣溪沙·途次有感
作者：彭绍贤
朝代：明

晓发离亭春日迟，暖风阵阵弄游丝。嫩黄吹上去年枝。别恨陡随芳草远，归心先被杜鹃知。落花无赖点征衣。
登秦驻山观海二首·其一
作者：彭绍贤
朝代：明
体裁：七言绝句

水浅蓬莱岁几更，凡夫那解驭风行。空教海外留徐福，一片荒山浪得名。
登秦驻山观海二首·其二
作者：彭绍贤
朝代：明
体裁：七言绝句

翠盖金支想像间，昔时流水尚潺湲。美人犹念今祠庙，死作山花不肯还。
避暑水月居
作者：彭绍贤
朝代：明
体裁：七言绝句

垂杨如幔鸟间关，唤起幽人午梦閒。正是绿天清可掬，流阴初覆小盆山。
闺怨
作者：彭绍贤
朝代：明
体裁：七言绝句

日长香树锁芳蕤，枕簟青青午倦时。好梦不成喧坐鸟，偷将梅子打莺儿。
自题墓碣二首
作者：彭西川
朝代：明

天角危危獬豸形，神仙与我作佳城。子孙不必求行状，水月山前是墓铭。百岁无缘落魄身，湖山风月伴游魂。摩崖聊寄人间迹，谁识神仙天上坟。
自题墓碣二首·其一
作者：彭西川
朝代：明

天角危危獬豸形，神仙与我作佳城。子孙不必求行状，水月山前是墓铭。
自题墓碣二首·其二
作者：彭西川
朝代：明

百岁无缘落魄身，湖山风月伴游魂。摩崖聊寄人间迹，谁识神仙天上坟。
赠辅斋先生掌教无锡
作者：彭谊
朝代：明

青春领教共称宜，况以才华越等夷。两袖天香辞陛日，一帆秋色发舟时。潞河风落蘋初放，官道霜晴柳半疏。悬想毗陵多俊彦，一经从此得名师。
送玉庭上人住持南华
作者：彭谊
朝代：明

南华金刹倚穷苍，曾是卢师旧道场。千载有僧来礼法，一溪流水自生香。宝花台右荒秋雨，锡杖潭空印夕阳。莫道菩提消息远，孙枝今喜见芬芳。
早行
作者：彭谦
朝代：明
体裁：五言律诗

畏途兼岁暮，假寐怯宵征。高柳霜前短，残星晓后明。板桥人度影，画角戍传声。野烧前山起，羁心黯自惊。
万寿晓钟
作者：彭赓皇
朝代：明

玉宇清腾百尺阴，晓钟犹自送遗音。晨声犬吠春云洞，咒钵龙蟠夜月林。城柝浸随花雨寂，书声仍傍贝提沉。当年万寿兴觞祝，此际空馀半树森。
五坡秋风怀古
作者：彭赓皇
朝代：明

黄冠凭挂一孤丘，落日山空色正秋。鹃血啼残柴市梦，蛩鸣叫破竹楼眸。骑临停饭咽和泪，笛怨航崖路忽幽。正气忠魂随宋去，五坡岭上望山头。
银瓶飞瀑
作者：彭赓皇
朝代：明

山峰突郁势嵯峨，秀拥屏围碧色多。海国烟霞笼宝树，一天星斗灿云阿。悬岩影泻千寻佩，曲涧声腾万顷波。道是玉龙飞不去，翻疑织女浣天河。
为姬人剪綵制花灯赋
作者：彭辂
朝代：明
体裁：五言律诗

玉树尊前起，兰缸四照通。飞香缕綵外，春色剪刀中。浅润非关露，秾开不待风。馀晖如永借，一玩一丰茸。
天目山对雪
作者：彭辂
朝代：明
体裁：五言律诗

烟林带长岫，云暝雪争飞。倚树浮瑶蕊，看山失翠微。冰坚龙欲卧，谷远鸟常饥。石壁孤僧在，寒光上衲衣。
寄沈纯甫时以上书戍广
作者：彭辂
朝代：明
体裁：七言律诗

五岭沙飞碧海潮，孤臣肠断隔丹霄。知心半纸无来雁，改面同门尽插貂。炎徼郁蒸椰子瘴，春祠纷舞竹郎骄。思家莫把刀环咏，腾月茅龙梦不遥。
巧对
作者：彭辂
朝代：明
体裁：联

鸡鸣犬吠占稠密；凤舞龙飞识太平。
巧对廖经历
作者：彭辂
朝代：明
体裁：联

八岁儿童，岂有登科之志？三年经历，料无报国之心。
湖上新筑钓鳌矶
作者：彭辂
朝代：明
体裁：七言律诗

高台春满碧江村，一片风烟接海门。鳌气半侵云壑暝，钓丝乍捲雪涛奔。三山捧出芙容剑，五马閒开桂子樽。却笑蟠溪垂白老，何如年少是王孙。
良乡道中
作者：彭辂
朝代：明
体裁：五言律诗

昔去经衰柳，今归见早梅。缁尘飞不尽，白日黯难开。短剑馀孤愤，长歌动七哀。年年蓟门道，空老洛阳才。
行路难
作者：彭辂
朝代：明
体裁：古风

酴醾美酒斗十千，急管清丝娇远天。持杯听曲不能饮，志气索漠风凄然。荆棘蓁蓁塞歧路，十步九踬行难前。诗书置墙穴贾竖，凌高贤短衣楚制。见者喜高冠，投溺谁为怜。叔孙虎口力脱去，两生鸿冥弃如屣。悬车絷马卧山阿，白云英英满人意。
追忆孙太初
作者：彭辂
朝代：明
体裁：七言律诗

生平落魄是潜夫，袖拂烟林五岳图。海上碧云看不断，墓前明月意同孤。葛翁去住馀丹灶，阮籍浮沉只酒垆。问尔吟魂春雨外，时应飞鹤过西湖。
送监中琉球官生郑氏兄弟
作者：彭辂
朝代：明
体裁：五言律诗

孤帆悬涨海，万里任归潮。龙女时捐佩，鲛人或卖绡。烟氛混晴雨，霞色变昏朝。岛屿过蟠木，寻春一系桡。
送祝学博之当涂
作者：彭辂
朝代：明
体裁：五言绝句

姑孰城头月，常邀采石云。山斋看不厌，聊以赠夫君。
浴日亭
作者：彭遇
朝代：明

弥明道士罗浮来，夜半重登浴日台。山月影随藤杖去，菊花香伴酒杯开。鲤鱼风落南溟小，铁狗云深北岭嵬。莫谓韩苏人已远，手碑犹自未封苔。
送玉笥王道赴京有代祝岳渎之行
作者：彭镛
朝代：明

王子缑山载碧笙，远随丹诏觐神京。秩宗祀典虞书在，封禅坛泬汉畤平。玉笥云连龙虎气，金陵天近凤凰城。祝官拜望承恩早，小朵楼西散佩声。
感时杂咏·其一
作者：彭长宜
朝代：明
体裁：七言律诗

至尊旰食正忧勤，秦塞遥传斥堠纷。制阃陡摧新幕府，当关先失上将军。西连银夏氐羌接，南控荆襄险隘分。百二山河含王气，可容宛马尚成群。
感时杂咏·其三
作者：彭长宜
朝代：明
体裁：七言律诗

军储倚办大司农，徵发频年遍举烽。特简玉堂经济客，屡裁御府岁时供。计然筹国堪修备，卜式输边敢慕封。宁谓圣明烦筦�，恐因庚癸困租庸。
感时杂咏·其二
作者：彭长宜
朝代：明
体裁：七言律诗

蜀道云横剑阁峨，曾经流燹此中过。比来羽檄微纾警，犹自萑符屡枕戈。地接函关戎马逼，星分井络跕鸢多。共知睿虑先筹远，玉垒贞珉颂不磨。
旅夜
作者：彭长宜
朝代：明
体裁：五言律诗

茅店寒威冽，愁因不寐添。排风窗隙猛，落月屋梁纤。柝响遥从鲁，驴鸣笑似黔。披衣唤僮仆，犹恋睡乡甜。
泊沈家门山
作者：彭长宜
朝代：明
体裁：七言绝句

岙门深峭海波平，戍槛频传夜柝声。欲诉离愁眠未稳，起看残月趁潮生。
过下坝换小舟
作者：彭长宜
朝代：明
体裁：五言律诗

屡逐尖头艇，还盘上水堤。断烟归远屿，新涨涌前溪。田陌晴飞雀，村庄午听鸡。回塘何宛转，又过小桥西。
与长男浚图世科事
作者：彭韶
朝代：明

莫恨当年志未酬，更思黾勉绍箕裘。鸡窗独掩槐花暮，蟾窟高攀桂子秋。宦业成名存显晦，文章家数有源流。若能早立规模定，方可终身事进修。
书林风木为徐桥徐资时作
作者：彭韶
朝代：明

瑟瑟悲风起墓林，亲容何处可追寻。九原徒抱终天恨，三釜难忘此日心。飒沓秋空时作籁，萧疏白昼自成阴。谩将绘事传遗迹，耳底无声泪满襟。
寄愚庵陈冢宰
作者：彭韶
朝代：明

勒就功名上鼎彝，乞骸三疏达金扉。洪恩此日加宫保，鹤发来年是古稀。閒结耆英寻旧侣，新裁野服称初衣。郡楼紫气销沉久，喜见清风太宰归。
经进盐图诗八首 其一 草荡图
作者：彭韶
朝代：明
体裁：古风

海壖咫尺地，一望如掌平。材木不生植，草莽徒敷荣。广牧良有害，泛取亦难成。瓜分给亭户，表蕝自经营。繁霜一以降，百物俱彫零。刍荛忽萃止，芟缚无留行。辇运积官所，来岁事煎烹。负荷非为苦，愿言公课登。
经进盐图诗八首 其三 煎盐图
作者：彭韶
朝代：明
体裁：古风

鹾液泛清泠，牢盆戒脩洁。分番忽后时，及此旺煎月。一勺尽倾泻，万灶俱焚爇。沈沈红雾收，蹙蹙晴波竭。敛之白盈箕，凝华粲如雪。点检入公私，中心更烦热。荆妻慰苦颜，摩挲汗流血。却叹戍边人，垂老有离别。
经进盐图诗八首 其二 淋卤图
作者：彭韶
朝代：明
体裁：古风

旭日朝沮场，欣兹风色竞。钱鏄密如鳞，沙涂平似镜。汲晒足灰泥，层层白相映。易地聚成堆，再淋咸始盛。方池藉以茅，小窦暗通阱。莲实重且坚，浮浮力能胜。祇恐山雨来，一篑功未竟。殷勤守馀沥，坐待卤池定。
经进盐图诗八首 其四 放盐图
作者：彭韶
朝代：明
体裁：古风

三边乏储峙，良贾劳委输。偿以榷海利，子母多赢馀。水膏易消耗，蔀屋难贮诸。多年积逋欠，折算尽锱铢。渺渺太湖畔，盈盈东海隅。雪山压巨浪，风帆恣所如。每资藜藿食，亦荐王侯厨。谁念味中苦，搔首空踌躇。
贵州闻长男浚中乡试
作者：彭韶
朝代：明

海国秋高有雁来，乡闱捷报好怀开。一经教子初登第，五荐从翁未入台。北里游程冲雪去，南宫捷报看花回。人生须念君亲重，莫恋平居在草莱。
赠吴汝贤学士
作者：彭韶
朝代：明

南都佳丽正春风，学士承恩出上宫。钟阜山光浮紫气，秦淮树色映房栊。诗吟真境无声处，人在金门大隐中。应念榆关持节者，筹边何日可收功。
送方宜约郎中还朝
作者：彭韶
朝代：明

督饷时闻有好音，东人怀惠起讴吟。千仓露积馀红腐，万灶烟浮散绿阴。宠辱不惊书最绩，便宜屡上罄忠忱。及瓜忽报趋朝去，岁旱行看作傅霖。
送谢文祥御史谪南陵丞
作者：彭韶
朝代：明

零露一以坠，原野生微凉。金风转萧索，四壁虫吟螀。夜长不能寐，揽衣起徬徨。仰视天宇阔，素月扬辉光。奄忽浮云驰，肃肃雁南翔。一啄谅易谋，岂不足稻粱。穷海累臣书，藉尔远见将。羽毛尚摧落，怆惶未能忘。云胡抱孤影，悠悠岐路长。愿言随阳归，以慰朝夕望。
送郑思亨淳安司训
作者：彭韶
朝代：明

秋闱曾占一经魁，分教名邦宠异才。细雨侵阶春草合，轻风入树杏花开。讲明礼乐收馀烬，绪正文章淑后来。此地从前多俊杰，儒仙又见陟蓬莱。
送钟岳贤侄之教上海
作者：彭韶
朝代：明

吾家田舍少闻儒，分派横塘颇读书。伯子仙郎超美秩，季方博士得新除。风生池畔芹香细，雨过庭前草色舒。文教从容真可乐，慎毋倚席度居诸。
送陈公甫还广
作者：彭韶
朝代：明

白云缥渺出林端，盘礴回风欲雨难。敛却神功归洞去，故山依旧碧㠝岏。
魏孔渊太守送岑嘉州集书韵复之
作者：彭韶
朝代：明

岑嘉州，真名流，生平浩气横清秋。词源澒洞倾枚邹，春江晓涨蛟龙浮。从班解秩不复收，从军直到海西头。湖沙三载踏骅骝，长江万里空悠悠。间关西赴五马侯，郎官御史青幕游。蜀嘉山水增清幽，夜夜文光焕斗牛。嘉州嘉州知不忧，遗文流落人重修。当时炙手势莫俦，至今宁有姓名留。
黄鹤楼眺望
作者：彭飞
朝代：明
体裁：七言律诗

雄枕高城楚大观，波光浮日上雕阑。白云断处汉阳出，仙子去时黄鹤闲。前辈风流江汉远，后生仰止斗山难。冯虚一笑下楼去，九月洞庭湖水寒。
仙钱诗
作者：彻鉴堂
朝代：明

为种蟠桃树，千年一颗生。是谁来窃去，唯问董双成。
玉海诗
作者：彻鉴堂
朝代：明

才从下里盼中阳，忽踏晶亭看海棠。百子峰头飞凤鹤，九星河里浴鸳鸯。十天露洒人千劫，万殿香飘玉一床。握手紫仪倾珀水，红云袅袅沸笙簧。月满中霄永不斜，洪□万亿总黄麻。传珰何日飞神女，炼石今朝挹圣娲。厘蕊青蒸三籁雨，彤花缝散九明霞。武陵莫羡春如锦，例到真官玉海赊。平抟羊角看逍遥，袖拂虹冈万里桥。地涌祥云红鹤舞，天开瑞雨白龙朝。三吞香溢琪山钵，九奏风生玉陛韶。一种银家堆紫雾，笑称秦女和萧箫。
玉海诗·其一
作者：彻鉴堂
朝代：明

才从下里盼中阳，忽踏晶亭看海棠。百子峰头飞凤鹤，九星河里浴鸳鸯。十天露洒人千劫，万殿香飘玉一床。握手紫仪倾珀水，红云袅袅沸笙簧。
玉海诗·其三
作者：彻鉴堂
朝代：明

平抟羊角看逍遥，袖拂虹冈万里桥。地涌祥云红鹤舞，天开瑞雨白龙朝。三吞香溢琪山钵，九奏风生玉陛韶。一种银家堆紫雾，笑称秦女和萧箫。
玉海诗·其二
作者：彻鉴堂
朝代：明

月满中霄永不斜，洪□万亿总黄麻。传珰何日飞神女，炼石今朝挹圣娲。厘蕊青蒸三籁雨，彤花缝散九明霞。武陵莫羡春如锦，例到真官玉海赊。
谪星绝笔
作者：彻鉴堂
朝代：明

画虎屠龙叹旧图，血书才了凤睛枯。迄今十丈鄱阳水，流尽当年泪点无。
书室联
作者：待考
朝代：明
体裁：联

书山有路勤为径，学海无涯苦作航。
于谦祠联
作者：待考
朝代：明
体裁：联

宋室无谋，岁输卤数万币，和议既成，仍是两宫困沙漠；汉家斗智，幸分我一杯羹，挟求非计，不劳三寸返新丰。
保定三十六忠义祠联
作者：待考
朝代：明
体裁：联

这都是燕市豪雄，问上下数千年，似此姓氏不传人有几；何处寻战场遗迹，剩丘垄一抔土，徒令春秋凭吊我增悲。
关帝庙联
作者：待考
朝代：明
体裁：联

怒同文武；道即圣贤。
关帝庙联
作者：待考
朝代：明
体裁：联

悠悠乾坤共老；昭昭日月争光。
关帝庙联
作者：待考
朝代：明
体裁：联

汉封侯，晋封王，有明封帝，圣天子可谓厚矣；内有奸，外有敌，中原有贼，大将军何以待之。
南京礼部瀛洲园堂联
作者：待考
朝代：明
体裁：联

咫尺恐为羞，献于羹，献于墙，俎豆闻之矣；斯须不可去，谋之野，谋之邑，王帛云乎哉。
嘲胡明善联
作者：待考
朝代：明
体裁：联

白石出西山，胡明善灾从地起；彗星见东井，张孚敬祸自天来。
嘲贺逢圣联
作者：待考
朝代：明
体裁：联

承不起天恩，当不起重问，断断乎有理；上不能致君，下不能泽民，默默乎无言。
嘲马士英联
作者：待考
朝代：明
体裁：联

两朝丞相，此马彼牛，同为畜道；二党元魁，出刘入阮，岂是仙宗。
巧对
作者：待考
朝代：明
体裁：联

冬夜灯前，夏侯氏读春秋传；东门楼上，南京人唱北西厢。
巧对
作者：待考
朝代：明
体裁：联

千里为重，重水重山重庆府；一人是大，大邦大圣大明君。
巧对
作者：待考
朝代：明
体裁：联

大明国一统万方，不分南北；小村店三杯五盏，无有东西。
巧对
作者：待考
朝代：明
体裁：古风

魏无忌长孙无忌，彼无忌，此也无忌；蔺相如司马相如，名相如，实不相如。
巧对
作者：待考
朝代：明
体裁：联

魏无忌，长孙无忌，彼无忌，此也无忌；蔺相如，司马相如，名相如，实不相如。
巧对嘲太监联
作者：待考
朝代：明
体裁：联

前掌后门，后掌前门，千磕头，万磕头，叫了几声万岁爷爷娘娘站立左右；南管北关，北管南关，一过手，再过手，受尽四方八面商商贾贾辛苦东西。
巧联
作者：待考
朝代：明
体裁：联

萧一鹗，余一鹏，罗一鹫，何一举以登科；李九功，方九叙，金九成，戈九章而作乐。
张延登门联
作者：待考
朝代：明
体裁：联

门多将相文中子；身系安危郭令公。
御赐张居正堂联
作者：待考
朝代：明
体裁：联

忠可格天，正气垂之万世；功昭捧日，休光播于百年。
新会陈献章祠堂联
作者：待考
朝代：明
体裁：联

道传孔孟三千载；学绍程朱第一支。
昆明环翠宫联
作者：待考
朝代：明
体裁：联

春梦惯迷人，九环仙骨，误著了一品朝衣，任鸡鸣紫陌，马踏红尘，军门向那头跳出；空山曾约伴，六诏杯茶，犹记得七闽片语，看剑影横天，笛声吹海，先生从何处飞来。
普陀山某寺联
作者：待考
朝代：明
体裁：联

自在自观观自在；如来如见见如来。
林浦林家祠堂联
作者：待考
朝代：明
体裁：联

国师三祭酒；宫保五尚书。
某罢闲中贵堂联
作者：待考
朝代：明
体裁：联

无子无孙，尽是他人之物；有花有酒，聊为卒岁之欢。
楹联
作者：待考
朝代：明
体裁：联

言易招尤，对朋友少说几句；书能益智，劝儿孙多读数行。
正厅联
作者：待考
朝代：明
体裁：联

继祖宗一脉真传，克勤克俭；教子孙两行正路，惟读惟耕。
浪穹县潜龙庵联
作者：待考
朝代：明
体裁：联

祖以僧为帝，孙以帝为僧，弹指迭兴亡，法席难追皇觉寺；君不死竟归，臣不归竟死，抚膺悲宇宙，梵钟莫问景阳宫。
甓山冈园联
作者：待考
朝代：明
体裁：联

笑前贤许多祥麟威凤；乃所愿作个战马耕牛。
瞻园联
作者：待考
朝代：明
体裁：联

大江东去，浪淘尽千古英雄，问楼外青山，山外白云，何处是唐宫汉阙；小苑春回，莺唤起一庭佳丽，看池边绿树，树边红雨，此间有舜日尧天。
祈雨坛联
作者：待考
朝代：明
体裁：联

妖道恶僧，三令牌，击退风云雷雨；贪官污吏，九叩首，拜出日月星辰。
自题门联
作者：待考
朝代：明
体裁：联

但将药裹供衰病；未有涓埃答圣朝。
英国公祠
作者：待考
朝代：明
体裁：联

肖像立祠，春秋致严乎二祭；垂衣耀衮，曲章特重乎三王。
衡山联
作者：待考
朝代：明
体裁：联

居艮位而践离躔，溥雷池风穴之功，柱镇天南，斗横地北；列三公而配四岳，标月馆露台之胜，帆随湘转，雁到峰回。
衡山联
作者：待考
朝代：明
体裁：联

望望七十二峰，工部游时，诗圣有谁能继响；遥遥一千余载，文公去后，岳云从此不轻开。
讥评时事联
作者：待考
朝代：明
体裁：联

福业告终，只看卢前马后；崇基已毁，何劳东捷西沾。
讥评时事联
作者：待考
朝代：明
体裁：联

福人沉醉未醒，全凭马上胡诌；幕府凯歌已休，犹听曲中阮变。
讥评时事联
作者：待考
朝代：明
体裁：联

闯贼无门，匹马横行天下；元凶有耳，一兀直捣中原。
讽泉州府学某教授联
作者：待考
朝代：明
体裁：联

斯文不幸，明伦堂上，除来南海先生；学校无光，教授馆中，搬出西厢杂剧。
赠张居正联
作者：待考
朝代：明
体裁：联

上相太师，一德辅三朝，功高日月；状元榜眼，二难登两第，学冠天人。
蹴鞠联
作者：待考
朝代：明
体裁：联

半空簸弄团圆月；一气包藏浑沌天。
钦天监柱联
作者：待考
朝代：明
体裁：联

夏至酉逢三伏热；重阳戊遇一冬晴。
阎王殿联
作者：待考
朝代：明
体裁：联

天道地道，人道鬼道，道道无穷；胎生卵生，湿生化生，生生不已。
阎罗殿联
作者：待考
朝代：明
体裁：联

是是非非地；明明白白天。
集句联
作者：待考
朝代：明
体裁：联

含和履中，驾福乘喜；年丰岁熟，政乐民仁。
集句联
作者：待考
朝代：明
体裁：联

砥德砺才，为国藩辅；市政施惠，生我福人。
集句联
作者：待考
朝代：明
体裁：联

论仁议福，保我金玉；达性任情，乐其安闲。
集句联
作者：待考
朝代：明
体裁：联

道德神仙，增荣益誉；福禄欢喜，长乐永康。
题齐河县分司壁联
作者：待考
朝代：明
体裁：联

赵鹤方剪羽翼；江潮又起风波。
高凤祠联
作者：待考
朝代：明
体裁：联

牲芗后代崇明祀；卜筮当年著正宗。
魏忠贤生祠联
作者：待考
朝代：明
体裁：联

至圣至神，中乾坤而立极；允文允武，并日月以常新。
送人临边
作者：徐㶿
朝代：明
体裁：五言律诗

征马嘶长路，西山日欲斜。送君临绝域，万里尽风沙。朔气摧秋草，边霜惨暮笳。悬知榆塞上，定忆故园花。
送沈广擢德清令
作者：徐㶿
朝代：明
体裁：七言律诗

新悬墨绶谢青毡，仙令栽花向霅川。处处劝耕黄稻雨，村村收茧绿桑烟。官清但饮双溪水，吏散閒寻半月泉。莫恋弹琴宽赋税，司农方急水衡钱。
送黄伯宠之秣陵
作者：徐㶿
朝代：明
体裁：古风

我从白门归，君从白门去。去辙与归轮，相逢不相聚。穷冬百卉腓，游子遵长路。黯黯钟山云，萧萧秣陵树。峨峨石头城，渺渺秦淮渡。千里涉风波，孤身犯霜露。送子感昔游，胜事今成故。离情不可谖，慎毋乖尺素。
驿楼送惟和兄北游
作者：徐㶿
朝代：明
体裁：七言律诗

夜静江空欲上潮，榜人催唤解兰桡。离肠禁得几回断，别梦不辞千里遥。沙起交河阴漠漠，风吹易水冷萧萧。关山迢递何时尽，此是他乡第一宵。
登黄鹤楼
作者：徐一忠
朝代：明
体裁：七言律诗

黄鹤千秋去不回，独留飞观表崔嵬。江流曲自三巴下，山势遥从五岭来。明月吹箫高赤壁，雄风作赋胜兰台。凭栏一啸空今古，试取汀鸥对酒杯。
凭阑
作者：徐三重
朝代：明
体裁：七言绝句

瑶台直上紫云端，醉御秋风独倚阑。海月渐高霜渐满，六铢轻细不知寒。
春雨
作者：徐三重
朝代：明
体裁：七言律诗

春来江畔雨初霏，远树和烟接翠微。新草忽惊侵去路，暗尘无复到征衣。山围故国浮云暮，路入寒塘杨柳稀。愁对梅花一回首，漫依归雁却西飞。
晓渡大江时旭日散雾微风作波延伫金焦钟石之奇因思陈隋旧事赋此
作者：徐三重
朝代：明
体裁：五言律诗

江流发牛渚，海日曙龙宫。浪散千岩雨，帆轻五两风。天门开白下，地脉限吴中。遥忆临春恨，飞军有路通。
秦淮夜月
作者：徐三重
朝代：明
体裁：五言律诗

小阁初秋夜，秦淮月正明。潮分江水白，烟带露华清。夹岸朱阑映，中流画鹢轻。由来佳丽地，风物总多情。
送友掌教射洪·其一
作者：徐三重
朝代：明
体裁：七言绝句

江流欲尽是巴西，巫峡荆门烟树迷。遥望客帆行到处，乱山斜日子规啼。
送友掌教射洪·其二
作者：徐三重
朝代：明
体裁：七言绝句

莫叹青毡作客寒，圣朝犹是重儒官。洛中鼎食知多少，谁似先生苜蓿盘。
途中除夕
作者：徐三重
朝代：明
体裁：七言律诗

故国愁心对落晖，漏声忽报岁华归。寒梅残梦随江月，古道征尘上客衣。北极遥连双阙迥，南山回望片云飞。高堂此日嗟游子，清夜犹怜独倚扉。
野田黄雀行
作者：徐世淳
朝代：明
体裁：古风

北山豺狼横于虎，南海蛟龙不敢舞。吁嗟黍苗间，啾啾唧唧相惊喧。卑栖恐遭网，高飞或被罗。飞鸣罕得志，饮啄不敢过。纵使萧条蓬蒿下，不如随风入海化为蛤，飘没沉浮无绝劫。有时网罗宽，有时豺虎灭。蛟龙飞腾脱鳞甲落大田仍变雀，天地尔时不卑狭。
萍屋为景上人题
作者：徐中
朝代：明
体裁：七言律诗

水上乾坤有许宽，舟居犹胜住山间。江湖浩荡基难定，鸥鹭联翩意共閒。落月暂依杨柳岸，晴风又过荻花湾。平生自分无根蒂，南北东西任往还。
九日登芦台怀于鳞元美兄弟明卿诸君子二首
作者：徐中行
朝代：明

秋高葭菼大河回，病起层楼雨色开。沧海白云陪下榻，中原落日见停杯。一官已负陶潜兴，九辩谁怜宋玉才。因忆吾侪燕市里，每逢佳节便登台。孤城摇落气悲哉，斥卤黄花也自开。万里乡心随去雁，九河秋色起登台。自怜蓬鬓风尘老，犹忆萸囊汉署来。此日衔杯谁不念，飘零天地转堪哀。
九日登芦台怀于鳞元美兄弟明卿诸君子二首·其一
作者：徐中行
朝代：明

秋高葭菼大河回，病起层楼雨色开。沧海白云陪下榻，中原落日见停杯。一官已负陶潜兴，九辩谁怜宋玉才。因忆吾侪燕市里，每逢佳节便登台。
九日登芦台怀于鳞元美兄弟明卿诸君子二首·其二
作者：徐中行
朝代：明

孤城摇落气悲哉，斥卤黄花也自开。万里乡心随去雁，九河秋色起登台。自怜蓬鬓风尘老，犹忆萸囊汉署来。此日衔杯谁不念，飘零天地转堪哀。
五子诗 其一 谢山人榛
作者：徐中行
朝代：明

落落沧海客，高视翰墨林。披褐登燕台，悲风吹我襟。踯躅冠盖间，四顾营知音。淫思构篇章，一一郢中吟。交李道益广，救卢义何深。中怀皎白日，末俗徒黄金。妻子且不问，况乃腥腐侵。食胆岂不苦，斯文故难任。茫茫四海内，独用千古心。不学蓬蒿士，悠悠空陆沉。
五子诗 其三 梁比部有誉
作者：徐中行
朝代：明

梁生南海彦，早岁握明珠。滔荡秉大节，深湛思独殊。献赋聊薄游，偶与同好俱。杨榷得宜筌，清响奋天衢。大雅一以振，巴人空滥竽。浊世多局促，中怀惨不舒。振衣谢尘网，逝将还旧庐。增城与罗浮，仙人可等期。伊余薄世恋，夙昔同玉趋。安得凌风翼，与尔长相须。
五子诗 其二 李郎中攀龙
作者：徐中行
朝代：明

此物孕灵造，显晦洵有神。寂寞汉魏后，乃复梃斯人。矫矫秉孤尚，流俗谁相因。直视千载前，识曲辨其真。昌运幸中启，群英咸来臻。玄夜升海日，昭灼开迷津。众星何历历，周环随北辰。遂令同心者，周旋若一身。白日发高唱，青天气益振。侧身望泰华，可以表嶙峋。
五子诗 其五 王比部世贞
作者：徐中行
朝代：明

元美自名家，弱龄骋高步。骀荡尚书省，深衷托词赋。雅郑难为听，聋俗多所误。寥寥韶濩音，师涓独早悟。卓荦李中郎，携手即广路。骐骥憙服骧，千里不反顾。高歌送浮云，阴阳莽回互。调笑天地间，焉知中所慕。千载亦须臾，宁论贵与富。惟有琼瑶篇，可以垂竹素。
五子诗 其四 宗考功臣
作者：徐中行
朝代：明

吏部信玮杰，洞识一何早。岩廊岂不逢，艺苑从所好。佳时美游遨，清飙洒兰藻。握手时髦前，论心感同调。矩矱怀先民，努力肆探讨。叹息白日驰，健翮凌风矫。探珠万仞渊，倏忽得至宝。伤彼击缶徒，悠悠亦空老。首为金石盟，海内存此道。时难交弥敦，岁寒共相保。
五子诗·谢山人榛
作者：徐中行
朝代：明

落落沧海客，高视翰墨林。披褐登燕台，悲风吹我襟。踯躅冠盖间，四顾营知音。淫思构篇章，一一郢中吟。交李道益广，救卢义何深。中怀皎白日，末俗徒黄金。妻子且不问，况乃腥腐侵。食胆岂不苦，斯文故难任。茫茫四海内，独用千古心。不学蓬蒿士，悠悠空陆沉。此物孕灵造，显晦洵有神。寂寞汉魏后，乃复梃斯人。矫矫秉孤尚，流俗谁相因。直视千载前，识曲辨其真。昌运幸中启，群英咸来臻。玄夜升海日，昭灼开迷津。众星何历历，周环随北辰。遂令同心者，周旋若一身。白日发高唱，青天气益振。侧身望泰华，可以表嶙峋。梁生南海彦，早岁握明珠。滔荡秉大节，深湛思独殊。献赋聊薄游，偶与同好俱。杨榷得宜筌，清响奋天衢。大雅一以振，巴人空滥竽。浊世多局促，中怀惨不舒。振衣谢尘网，逝将还旧庐。增城与罗浮，仙人可等期。伊余薄世恋，夙昔同玉趋。安得凌风翼，与尔长相须。吏部信玮杰，洞识一何早。岩廊岂不逢，艺苑从所好。佳时美游遨，清飙洒兰藻。握手时髦前，论心感同调。矩矱怀先民，努力肆探讨。叹息白日驰，健翮凌风矫。探珠万仞渊，倏忽得至宝。伤彼击缶徒，悠悠亦空老。首为金石盟，海内存此道。时难交弥敦，岁寒共相保。元美自名家，弱龄骋高步。骀荡尚书省，深衷托词赋。雅郑难为听，聋俗多所误。寥寥韶濩音，师涓独早悟。卓荦李中郎，携手即广路。骐骥憙服骧，千里不反顾。高歌送浮云，阴阳莽回互。调笑天地间，焉知中所慕。千载亦须臾，宁论贵与富。惟有琼瑶篇，可以垂竹素。
入桐江二首·其一
作者：徐中行
朝代：明
体裁：五言律诗

烟岚行路尽，天地豁然开。江涌青山出，涛驱明月来。濑声喧倚枕，树影落行杯。忽自吹渔笛，寒星莽钓台。
入桐江二首·其二
作者：徐中行
朝代：明
体裁：五言律诗

奔流千折下，峭壁两崖分。樵径冲江雨，渔舟宿岭云。布帆林杪见，水碓月中闻。独有披裘客，千秋不可群。
再和袁鲁望
作者：徐中行
朝代：明
体裁：七言律诗

匹马萧萧向帝州，北风吹雪满貂裘。弃襦自许终逢主，抱璧何妨晚拜侯。夜月衔杯燕市里，春云载笔凤池头。相思南望蘼芜绿，定有鸿书问旧游。
南溪放舟
作者：徐中行
朝代：明
体裁：五言律诗

晚山青似越，春酒绿如渑。中圣还徐邈，登仙愧李膺。高歌传上国，爽气度西陵。却忆耶溪上，莲舟月里乘。
同张省甫送乃兄山人还蜀
作者：徐中行
朝代：明
体裁：五言排律

兄弟金台别，依依玉树柯。鸣琴悽蜀调，把酒醉燕歌。晓骑停杨柳，春衣换薜萝。回车赤岸近，卧阁白云多。月度峨嵋夜，花飞锦水波。著书藏小酉，种药满中阿。风物三巴尽，蓬蒿二仲过。他时登海峤，莫惜示羊何。
吴门送周水部谪楚二首·其一
作者：徐中行
朝代：明
体裁：七言绝句

客岁曾开蓟北书，知君秋兴在鲈鱼。衔思却向湘沅去，明月沧洲满谪居。
吴门送周水部谪楚二首·其二
作者：徐中行
朝代：明
体裁：七言绝句

绿鬓仙郎白玉羁，春风曾醉习家池。停车试听襄阳曲，半是当年水部诗。
和垂柳篇
作者：徐中行
朝代：明
体裁：古风

滇南二月春风暖，处处阴浓青不断。长条拂水雨新晴，短叶笼烟日始旦。万镂千丝绕岸齐，飞花飞絮画桥西。云来晻霭章台路，月落凄迷灞浐堤。章台灞浐风光好，燕语莺啼惜春老。无奈闺人怨别离，更令戍客伤怀抱。成都才子玉堂仙，万里投荒年复年。马上逢春多感慨，酒边对景倍流连。韶华倏忽不相待，回首春光六十载。惟有春光似昔时，楚雄山下烟如黛。
奉送元相华亭徐公南还
作者：徐中行
朝代：明
体裁：七言律诗

浮云西北晚暝暝，元宰新传出汉庭。微省天回三殿紫，布帆秋挂五湖青。帝从宵旰思贤佐，人向烟霞仰岁星。门下侯芭今白首，相逢犹得问玄经。
宴黄鹤楼赋得祢衡二首赠吴生虎臣·其一
作者：徐中行
朝代：明
体裁：五言律诗

每怀鹦鹉赋，千古气难平。江涨洲长没，春来草不生。题诗惊跋扈，纵酒喜纵横。试问楼中客，何人似祢衡？
宴黄鹤楼赋得祢衡二首赠吴生虎臣·其二
作者：徐中行
朝代：明
体裁：五言律诗

我自三秋至，云今万里开。气如吞梦泽，风忽起兰台。大别为诗案，长江作酒杯。笑呼祢竖子，狂简未能裁。
岁暮由桃花源入滇
作者：徐中行
朝代：明
体裁：五言排律

桂水余初涉，桃源即旧图。残霞横古渡，落日满平芜。晋记还今古，秦人定有无。台荒青嶂合，洞閟白云孤。羁宦天逾远，怀仙岁欲徂。迷津不可问，揽辔重踌躇。
得于鳞书
作者：徐中行
朝代：明
体裁：古风

伊予河梁别，杨柳方依依。分手几何时，蟋蟀鸣庭帏。商飙率已厉，白露沾人衣。感时怀同袍，中心怆以摧。不惜故人远，但伤知音稀。长叹谢流俗，高卧掩重闱。忽逢云中翼，开缄见音徽。殷勤骨肉言，夙昔岁寒期。临风再三读，慰我长渴饥。喜极复垂涕，愿随黄鹤飞。
得滇南除目戏作
作者：徐中行
朝代：明

余昔四十时，秩已忝金紫。弃捐垂十年，仅乃复其始。故璧则犹是，马齿加长矣。顷失曾不忧，今来亦何喜。未能免俗缘，栖栖聊复尔。终当拂衣去，相从鸱夷子。
感旧
作者：徐中行
朝代：明
体裁：七言绝句

自别燕台白日徂，华阳碣石总荒芜。独留一片西山月，犹照当年旧酒垆。
春暮将赴汝南广川舟中寄怀京邑诸游好三首·其一
作者：徐中行
朝代：明
体裁：古风

昔来严霜零，春阳忽已暮。盛年不再逢，嘉会岂常遇。何况凌云才，艺苑振高步。眷予失群羽，不吝千金顾。留连曲水游，感慨河梁赋。嬿婉能几时，俛仰即岐路。车马盈道旁，孰测心所慕。冀阙何岧峣，浮云日驰骛。敛辔临长河，徘徊不能度。
春暮将赴汝南广川舟中寄怀京邑诸游好三首·其三
作者：徐中行
朝代：明
体裁：古风

黄河多悲风，白日广川阴。惊沙蔽天地，方舟犹滞淫。踯躅将安适，曳履援鸣琴。一为清商曲，灌木俱悲吟。知音一以隔，离思故难任。在近多遗远，日月易浮沈。伊余岁寒契，莫忘初别心。愿言厉高羽，千载垂词林。瑶华倘可嗣，引领伊川浔。
春暮将赴汝南广川舟中寄怀京邑诸游好三首·其二
作者：徐中行
朝代：明
体裁：古风

浩浩黄河流，冉冉白日晚。驱车渺何之，南游洛与宛。五马道踟蹰，十步一顾返。言念同怀人，亮节不可谖。谈天碣石宫，置酒华阳馆。高文敷琼瑶，清歌命箫管。携手远追随，思情一何婉。居者弗克俱，行者日以远。春暮无归鸿，何由寄情款。
暮发滁阳
作者：徐中行
朝代：明

荒城一骑出，落日万蜂西。涧水流人影，松阴散马蹄。县崖青欲滴，芳草绿堪迷。洵美非吾土，翻然忆故溪。
次刘明府宴二大参松雪庵韵二首·其一
作者：徐中行
朝代：明
体裁：五言绝句

树古苔痕厚，山秋黛色增。穿云钟报客，坐石鸟窥僧。
次刘明府宴二大参松雪庵韵二首·其二
作者：徐中行
朝代：明
体裁：五言绝句

双星天目来，九月云林宿。禅房秋兴多，题诗遍青竹。
武夷秋泛
作者：徐中行
朝代：明
体裁：七言律诗

斗壁双开涧道幽，招携骚客泛清秋。平移鳌顶千峰立，倒泻银河九折流。玉女飞来霞作幛，仙人卧处石为楼。共知眺览天游尽，更蹑虹桥到上头。
武昌分司园亭燕集
作者：徐中行
朝代：明
体裁：五言律诗

南征一隔岁，花木遂成林。池乱芙蓉影，庭交薜荔阴。暮云停授简，秋水净披襟。不是蒙庄子，安知傲吏心。
活水池
作者：徐中行
朝代：明
体裁：五言绝句

池分襄汉水，岸夹武陵花。但得高阳侣，宁须问习家。
玉女潭
作者：徐中行
朝代：明
体裁：七言律诗

仙台千尺玉为容，寒照琼楼十二重。石镜月华流桂树，锦屏秋色散芙蓉。碧霄缥缈春云度，绛雪葳蕤白日逢。更喜洗头盆尚在，便应晞发卧高峰。
登太华山观昆明池
作者：徐中行
朝代：明
体裁：七言律诗

阴阴松柏隐香台，的的晴波万顷回。仙掌远从西岳出，神池忽似上林开。镜中斜日摇金刹，天外飞霞送酒杯。共忆楼船曾赐宴，新诗不数汉臣才。
登岱·其一
作者：徐中行
朝代：明
体裁：七言律诗

浩荡天门日月开，削成丹壁拥崔嵬。河宗泰岳翻西绕，山拱神京自北回。黯淡春阴收碣石，霏微佳气接蓬莱。更闻玉女三浆在，愿上君王万寿杯。
登岱·其二
作者：徐中行
朝代：明
体裁：七言律诗

东岳峥嵘迥不群，中峰瑞霭更氤氲。天门雪尽河流合，日观春晴海色分。风起秦松常带雨，气蒸汉检欲成云。千秋霸迹终销歇，犹说相如封禅文。
登岳阳楼
作者：徐中行
朝代：明
体裁：七言律诗

天敞平湖万里台，秋高雁色照行杯。三湘白石波间动，七泽青山镜里开。风静仙人吹笛去，月明神女弄珠来。徘徊便拟休餐住，俗吏惭非曼倩才。
秋日诸君饯焦山作
作者：徐中行
朝代：明
体裁：七言律诗

破浪扁舟兴转饶，凭虚杯酒坐烟霄。秋阴晓散千帆雨，海色晴连万里潮。半壁楼台藏䆗窱，中天日月避岧峣。青山况有焦君宅，白社他年可待招。
章行人景南署中送谢山人
作者：徐中行
朝代：明
体裁：五言律诗

閒署生寒早，骚人入夜过。砧声风处急，客思雨中多。别曲歌杨柳，初衣制薜萝。明宵如见月，相望隔漳河。
荅孙侍御秦中见怀之作
作者：徐中行
朝代：明
体裁：七言律诗

千里缄书报汉曹，新传使节在临洮。西通大宛飞黄入，北上萧关大白高。沙苑春深饶苜蓿，柏亭秋晚醉葡萄。谁知侍从回中后，更有词臣赋綵毫。
董体仁送余至固节旗亭饮别赋此贻之
作者：徐中行
朝代：明

自古销魂地，经过复此亭。布衣交自重，尊酒眼偏青。柳色春堪惜，骊歌老倦听。因君怀旧侣，落落叹晨星。
赠中丞江玉卿自郧台移镇许昌
作者：徐中行
朝代：明
体裁：七言律诗

钧天一震洞庭阴，虎观峥嵘白雪林。云梦火明秋较猎，兰台风起昼披襟。浮湘司马才名大，开府羊公惠爱深。独有夜郎羁客在，武溪烟雨自悲吟。
过桃源铺
作者：徐中行
朝代：明
体裁：五言律诗

日日空山路，褰帷无限秋。千崖青欲滴，万瀑雪争流。绝壑通云磴，悬崖倚石楼。桃源如此地，乘月弄渔舟。
过秦邮与袁明府文毂饮甓社湖因忆吾友宗子相尝豪饮于此屈指二十年所矣袁是子相通家子也感而赋赠
作者：徐中行
朝代：明
体裁：古风

宗君一往二十年，江左风流尚宛然。袁郎崛起亦不晚，遗调曾传广陵散。恍如杨子逢桓谭，安得中郎遇元叹。作客况在黄岩山，卧起云壑非人间。讼堂一挥百牍尽，坐听流水心常閒。兴来笔底兴烟雾，华顶霞标照毫素。海峤曾赓康乐诗，天台未数兴公赋。梦寐惟思燕市盟，白雪一字千金轻。但逢吾党便绝倒，三公九锡非其情。顷者甘泉计群吏，冠盖纷纷向朝市。翩翩凫舄人不知，独夜燕关叩萧寺。入门一揖即称诗，崟崎磊落心奇之。饮罢诸天明月堕，复似西江夜咏诗。为欢几日忽分手，舣棹秦邮迟予久。娱以千金秦女箫，饮我十日平原酒。骊珠忽浮甓社湖，酒酣兴剧仍狂呼。风雷半夜惊涛起，应是当年旧酒徒。
送宗子相还广陵二首·其一
作者：徐中行
朝代：明
体裁：七言绝句

黄金台下白榆秋，叶落滹沱急暝流。南望大江明月里，片帆千里下扬州。
送宗子相还广陵二首·其二
作者：徐中行
朝代：明
体裁：七言绝句

霜落江空枫叶凋，接天寒色广陵潮。清宵忆尔听鸿处，明月扬州第几桥。
送李使君复守夔州
作者：徐中行
朝代：明
体裁：七言律诗

迁客新弹汉吏冠，春风相送使君滩。赐环自荷天恩重，叱驭宁辞蜀道难。益部星临三峡晓，岷江涛起万山寒。悬知恋阙情无限，永夜遥从北斗看。
送长沙张少参
作者：徐中行
朝代：明
体裁：七言律诗

东征且莫念莼羹，遇主长沙异贾生。江月秋悬青翰舫，使星春度锦官城。天连剑阁题铭驻，地入邛郲叱驭行。试问蜀中诸父老，文章谁并长卿名。
闻张助甫开府宁夏寄赠
作者：徐中行
朝代：明
体裁：七言绝句

青铜峡口古灵州，黑水河穿紫塞流。一夜羌人吹篴过，千山明月总边愁。
题潘中丞留馀堂
作者：徐中行
朝代：明
体裁：七言律诗

勋满青云独晏如，堂开绿野署留馀。非关物理嫌多少，自喜荣名让太虚。门似于公堪结驷，官仍柱史只藏书。韦平素业君须见，玉树参差接禁庐。
黄台泛舟怀子相
作者：徐中行
朝代：明
体裁：七言律诗

峭壁初开白石滩，烟霞百里镜中看。青天瀑挂千秋色，沧海云垂万树寒。倚棹芙蓉生暮渚，开尊鸥鹭过风湍。愁来却忆维扬客，潮落江空赋采兰。
江城子
作者：徐之垣
朝代：明

梨花着雨晚来晴，月胧明，泪纵横。绣阁香浓，深锁凤箫声。未必人知春意思，还独自，绕花行。酒兵昨夜压愁城，笑狂生，枉心惊。浇尽胸中，块磊未曾平。却与评量珠玉价，拚醉里，锦囊倾。
洪阳洞
作者：徐之孟
朝代：明
体裁：七言律诗

策马归途访二仙，追游今日纵探玄。十三景界分灵谷，千亿神奇总洞天。雨歇空山销暑尽，风吟高翠放怀偏。问天欲驻斜阳路，耐可前村已暮烟。
探春慢·庚戌初夏，同曹秋岳湖上看莺粟花，因忆昔年冯氏园亭燕集，追悼金梦蜚，凄然有作
作者：徐之瑞
朝代：明
体裁：词

春转园林，绿阴似水，鸣禽初变时节。薄日熏风，群芳才谢，偏是此花娇绝。今日同看处，却还忆、年来离别。乱红轻素翩翻，一庭交艳霏雪。试问追游胜地，谁唤起念奴，檀板歌彻。故国凄凉，风流云散，博得满头华发。惟酒能销恨，翻引我、愁肠如结。又是春归，清宵数声啼鴂。
摸鱼儿·春暮重过湖上
作者：徐之瑞
朝代：明
体裁：词

忆春来、长干旧渡，美人遥隔南浦。春归不尽伤情地，更送满江风雨。朝又暮。最苦是、巫云黯淡浑无据。离怀难诉。但听取空楼，旧时燕子，双宿画梁语。章台路，肠断捲帘一顾。劝君百醉还住。新歌唱出消魂句，今日魂消何处。愁几许。叹陌上、落花也学回风舞。旗亭遍数。看泪落春潮，泪痕还带，潮水夜来去。
春游词四首·其一
作者：徐之瑞
朝代：明
体裁：七言绝句

西山松柏翠成林，十里横塘水路深。鸂鶒鸳鸯莫相妒，荷花香处结同心。
春游词四首·其三
作者：徐之瑞
朝代：明
体裁：七言绝句

山头击鼓赛金钱，樯上飞乌散舞筵。长记迎神送神处，石湖沙觜泊郎船。
春游词四首·其二
作者：徐之瑞
朝代：明
体裁：七言绝句

檀槽低拢小鸾青，金雁斜飞玉手轻。弟子三吴零落尽，桥头弦索最知名。
春游词四首·其四
作者：徐之瑞
朝代：明
体裁：七言绝句

龙膏千炬绕芝楹，银钥初收玉漏倾。夜冷不禁罗袖薄，双鬟炙火更吹笙。
水调歌头·壬子八月十五夜，怀黄晦木、陆冰修湖上，兼忆魏凝叔和公查逸远昔年之约
作者：徐之瑞
朝代：明
体裁：词

河汉夜如许，缥缈碧云空。美人今夕，何处清露，九霄中试与乘槎。海上吸取珠光，千顷浩渺荡吾胸。淩风入寥廓，万里访鸿蒙。今古思，千里共，恨难终。旧游不再，从此离别更何穷。纵许觥船载酒，唤起当时年少，寥落几人同。哀笳深夜起，清怨骆飞鸿。
水龙吟·登瓜步江楼
作者：徐之瑞
朝代：明
体裁：词

怒涛千叠横江，是谁截断神鳌足。当年雄略，风云叱吒，气吞巴蜀。江左夷吾，风流顿尽，神州谁复。但茫茫睹此，河山非故，悲何限、吞声哭。旧约不堪重续。剩荒台晚鸦残木。依然别恨，伤心千古，春江犹绿。去日以疏，忧愁离乱，浮生何促。指三山缥缈，淩云东去，醉吹霜竹。
水龙吟·登瓜步江楼
作者：徐之瑞
朝代：明
体裁：词

怒涛千叠横江，是谁截断神鳌足？却思当日，风云叱咤，气吞巴蜀。江左夷吾，风流顿尽，神州谁复？但茫茫睹此，河山如故，悲何限，吞声哭。
正拟清游堪续，剩荒台、乱鸦残木。伤心莫话，南朝旧事，春波犹绿。鼎鼎华年，滔滔逝水，浮生何促！指三山缥缈，凌云东去，醉吹霜竹。
琵琶仙·壬子孟冬，过访秋岳述旧，明日嘱予同适吴门，馀舟先发，因和来韵答之
作者：徐之瑞
朝代：明
体裁：词

铁拍铜槌，任高唱、昨夜琵琶仙句。孤棹吹送西风，离亭动津鼓。闲矫首、纵横星斗，听嘹唳断鸿何处。破笠冲风，关河萧瑟，是旧游路。忆长傍、锦瑟佳人，蚤白首、伤心为谁赋。梦绕薜萝三径，恨流年虚误。留不住、诗人老去，记别时、小玉低诉。莫负京兆归迟，绿窗眉妩。
祝英台近·金陵旅次，感赋杨花
作者：徐之瑞
朝代：明
体裁：词

夕阳迟，春水漫，愁共暮江远。别思无端，欲聚吹还散。断魂旧日纤腰，含愁敛恨，更谁向、河桥拘管。岁华换。为忆初种柔条，风流玉阑畔。寥落如今，只解写哀怨。惜春长送春归，无情还有，但听取、杜鹃声唤。
蓦山溪·戊申孟夏，同年钱尔斐，招同曹秋岳、金梦蜚、张士至湖中小集
作者：徐之瑞
朝代：明
体裁：词

岁华弹指，相见惊如昨。白发共萧疏，还相对、一丘一壑。风霜边塞，劳苦一归来，城郭是，故人稀绝，似辽阳鹤。扁舟烟雨，鱼亦知吾乐。豪气故难除，看老子、精神矍铄。今犹胜昔，后岂不如今，容我辈、竹林游，肯负青山约。
行路难
作者：徐之瑞
朝代：明
体裁：乐府曲辞

太行北上雪刺天，黄河西渡冰塞川。狗屠击筑各已老，咸阳逐客还游燕。乌丸夜破卢龙戍，越鸟朝栖日南树。长鎗大槊取通侯，安用蓬门事章句。
鸡鸣岭
作者：徐之瑞
朝代：明
体裁：古风

披榛陟山椒，辀摧马盘桓。历险未云疲，逶迤入云端。仰探岩谷偪，俛视井邑残。千峰列远戍，两崖壮重关。垂萝蔓幽壑，怪松支危垣。灌木郁萧椮，哀风啸丛雈。乘墉或失恃，务德诚所难。蟋蟀在床下，我生讵遑安。劳劳多苦辛，恻恻起悲叹。
龙亭侯墓
作者：徐乾健
朝代：明
体裁：七言律诗

策马龙亭日欲曛，江头遥见蔡侯坟。汉封遗迹空怜在，青史香标世共闻。漫拂鱼笺铭旧德，不烦竹简谢夫君。频过多少千秋意，感慨依依伫断云。
春日漫兴追和六如先生韵二首
作者：徐于
朝代：明

不学寻真不坐禅，乌藤白帢且随缘。有时贳酒呼邻叟，排日寻花买钓船。鼠迹共依尘榻住，莺声欣傍小窗圆。阮生何事穷途哭，但坐茅茨便得仙。少年生事落吴阊，老大何妨转放狂。白傅堤边新酒肆，生公石畔旧词场。携来双鬓鸦雏色，舞去单衫鹊脑香。纵有闲吟非泽畔，不劳搔首问巫阳。
春日漫兴追和六如先生韵二首·其一
作者：徐于
朝代：明

不学寻真不坐禅，乌藤白帢且随缘。有时贳酒呼邻叟，排日寻花买钓船。鼠迹共依尘榻住，莺声欣傍小窗圆。阮生何事穷途哭，但坐茅茨便得仙。
春日漫兴追和六如先生韵二首·其二
作者：徐于
朝代：明

少年生事落吴阊，老大何妨转放狂。白傅堤边新酒肆，生公石畔旧词场。携来双鬓鸦雏色，舞去单衫鹊脑香。纵有闲吟非泽畔，不劳搔首问巫阳。
柳丝别意六首
作者：徐于
朝代：明

苏苏官柳曳轻烟，画出尊前离恨天。情债欲偿拚累劫，柳魂须返只明年。搅乱春愁是柳枝，销魂多在送迎时。风丝试舞才迎到，露叶含啼又别离。荡扬晴丝荡扬魂，不知何处断愁根。霏霏拂拂凝香雨，糁作青衫别泪痕。道旁摇漾拂离筵，相顾攀条涕泫然。始信有情无过柳，为君三起又三眠。搓丝撚缕玉楼西，倒浸春波碧欲迷。只怕苦风老雨后，不容飞絮不沾泥。舞罢苏台惹恨长，隋家宫怨入吴阊。生憎后夜梢头月，勾引春魂落女墙。
柳丝别意六首·其一
作者：徐于
朝代：明

苏苏官柳曳轻烟，画出尊前离恨天。情债欲偿拚累劫，柳魂须返只明年。
柳丝别意六首·其三
作者：徐于
朝代：明

荡扬晴丝荡扬魂，不知何处断愁根。霏霏拂拂凝香雨，糁作青衫别泪痕。
柳丝别意六首·其二
作者：徐于
朝代：明

搅乱春愁是柳枝，销魂多在送迎时。风丝试舞才迎到，露叶含啼又别离。
柳丝别意六首·其五
作者：徐于
朝代：明

搓丝撚缕玉楼西，倒浸春波碧欲迷。只怕苦风老雨后，不容飞絮不沾泥。
柳丝别意六首·其六
作者：徐于
朝代：明

舞罢苏台惹恨长，隋家宫怨入吴阊。生憎后夜梢头月，勾引春魂落女墙。
柳丝别意六首·其四
作者：徐于
朝代：明

道旁摇漾拂离筵，相顾攀条涕泫然。始信有情无过柳，为君三起又三眠。
素英还吴门别后有忆重赋长句请牧翁同作
作者：徐于
朝代：明

触忤闲肠旧置愁，追怜夜壑早亡舟。情牵嫩柳曾伤李，选唱新词绝似刘。投老余痴甘自笑，为花添瘦任人尤。惟凭月落孤衾梦，觅遍虚无更九州。
赠竹深堂鹤（为牧翁作）
作者：徐于
朝代：明

野鹤婆娑舞竹深，疏帘隐几对萧森。长鸣自吸三危露，独立孤含万里心。未许轩墀分气色，漫随鱼鸟看升沉。可因弹射年来甚，只是幽栖合在林。
对山吟
作者：徐亚长
朝代：明

阅历山峰久不磨，年来耸峙为坚操。岁寒更有添幽处，松柏青青节尚高。
秦驻山歌
作者：徐从治
朝代：明
体裁：古风

东南厌气游祖龙，千乘万骑驱雷风。钱塘风恶不得渡，并海为梁过甬东。此地人传常驻跸，鼋鼍螭蜃犹相识。黄盘三十六沙涂，一一钩陈锁交戟。行宫美人盈下陈，过峡何人独当夕。千秋驰道寒岩中，山花犹作嫔嫱红。巨鱼鬐鬣波出没，髣髴翠旗綵仗雄。忆昔渡江沉黄琮，百官屯校蚁扈从。沧溟仅堪饮马窟，鲸音吼杂晨朝钟。指鹿小奄豹尾狎，牵犬丞相雕虫工。君王蜂准四顾盼，五帝三皇让乃公。须臾野庙空山里，当年御辇曾经此。不见求仙鬼谷还，唯闻灭烛人鱼死。秦望高搴五丈旗，威灵神怪效驱驰。焉知道左閒亭长，已共重瞳瞰此儿。
偶作
作者：徐仙
朝代：明

静里乾坤不计春，非非是是任纷纷。醒原醉白今何在，云外青山山外云。
题飞来寺
作者：徐以诚
朝代：明

飞来绀宇逼青霄，缥缈如逢绛节朝。桂扑岩头云欲瞑，松横风籁鹤相招。葛坛钓石亭今古，犀锁猿环事寂寥。笑逐风尘华发改，可能无意问渔樵。
同九嵏顾子访漳河岳山人
作者：徐伯虬
朝代：明

多君栖郑圃，玄室白云阴。此日逢迎处，高天倚树吟。竹香明幌静，山色暮帘深。相送情无限，余音碧水琴。
甲午元日
作者：徐伯虬
朝代：明

瑶极青阳献，璇宫紫气氲。晴光千嶂合，阳脉百泉分。门戟开黄道，台书得庆云。青归江柳染，红入圃梅芬。花颂回三朔，糕盘□五辛。春杯吹绿酒，不遣瘁颜醺。
寄典徽二儿恩拔入成均寓馆甥计部署兼怀之
作者：徐佑弦
朝代：明

一片寒毡宦况穷，天涯萍梗各西东。雁鸿竞爽青云外，冰玉相思粉署中。六代繁华皆掣电，千秋事业可乘风。怜予双鬓霜催入，欲逐淮南桂树丛。
寄门人侍御陈莱峰
作者：徐佑弦
朝代：明

董帷忆昔共依依，回首参商定海违。老我鳣堂萝月梦，思君骢辇柏霜威。望云莫拟陈情疏，恋阙应深补衮衣。圣主只今需硕辅，夔龙迟尔入黄扉。
赠丁长孺中翰北上
作者：徐允禄
朝代：明
体裁：古风

浮云满天地，君子意何如。庸庸不可为，矫矫亦多虞。长路自此始，愿言遵康衢。安得执鞭弭，从子以前驱。
一剪梅
作者：徐元
朝代：明
体裁：曲

净上：梅子青青杏子肥。竹内新笋。翠映荷池。老旦：小亭日永试单衣。草满桃溪。双燕交飞。
七娘子
作者：徐元
朝代：明
体裁：曲

老旦上：心怀慢自成悒怏。为屠赵二人争强。几回谏劝其心不放。多应前世曾冤枉。
三登乐
作者：徐元
朝代：明
体裁：曲

旦上：自与儿夫分两下。音书无个。教我心常挂。占：被奸臣行巧诈。把我一家拆破。奸雄性恶。尚不放下。
上马娇
作者：徐元
朝代：明
体裁：曲

既然殢酒也不煞恁忧。俺欲将扑天关手段解他愁罢罢。。又道屠程开大口。
东瓯令
作者：徐元
朝代：明
体裁：曲

丑：灵辄去打柴薪。且往坟头拜母亲既拜母亲。还要拜恩人。赵老爷。。恩人冷落谁偢问。愁及言难尽。恩山义海痛难伸合前生叫。
东瓯令
作者：徐元
朝代：明
体裁：曲

寻思起痛伤情。万苦千辛指望来见恁。谁知死在荒郊径。罪重逆天命。有谁烧陌纸钱银。合教我珠泪倾。
临江仙
作者：徐元
朝代：明
体裁：曲

合：自别伊家常念想。分飞去二十馀年。今朝相会谢苍天。万般哀苦事。今日对伊言。
二犯傍妆台
作者：徐元
朝代：明
体裁：曲

我和伊今生富贵得如意。谐琴瑟声和美。如鱼水。乐雍熙。不料近日有事关心里。顿使人废寝忘餐心下疑。合：吉凶事尚未知。为何程婴一去竟忘归。
二犯傍妆台
作者：徐元
朝代：明
体裁：曲

旦：相公必与那屠贼把触槐一事奏丹墀。只恐落在奸雄手。生巧计。中他机。听得乌鸦喜鹊檐前噪。展转教人心下疑合前。
二犯沽美酒
作者：徐元
朝代：明
体裁：曲

小生：养由基惹祸殃。惹祸殃。来进贡。到吾邦。他卖弄百步穿杨。自逞强。使屠程燥莽燥莽。攀弓箭搭上丝缰。连射去三矢齐响。那将军也不厮放我呵。。好一似天王射着太阳呀。。那养由基被屠程一鎗。落番在教场之上。
二犯淘金令
作者：徐元
朝代：明
体裁：曲

绿阴蘸眼。嫩竹摇新粉。榴花喷火。艳质多娇嫩。草满芳园。废人锄垦。削草不除根蔓。他遇景逢时。萌芽到底依旧生。景届夏初临。何妨同宴饮。合且自开怀和你两情畅饮。
二犯淘金令
作者：徐元
朝代：明
体裁：曲

老旦：员荷泛水。万顷波光净。竹亭跨水。境界通幽胜。戏浴鸳鸯。向人交颈。我把兰舟摇拽。他两两飞鸣。直须打开他恩爱情。睹物也难禁。不由人不动心合前末。
五供养
作者：徐元
朝代：明
体裁：曲

春色恼人。听得黄鹂枝上声声愁人。还听得教我闷添萦。英雄困厄。还自叹不逢时运。勉强来扶病到桑林。拾些桑椹救饥贫。
五更转
作者：徐元
朝代：明
体裁：曲

小生：自那日忽遭遇赐食蒙赐衣。看承觑我如亲戚。驸马深恩如何忘得。今日里将此身答恩主合前。
五更转
作者：徐元
朝代：明
体裁：曲

旦：驸马与妾分离生死犹未知。若还贱妾身脱离。这段冤仇必须报取。知他此去时何时会合前。
五更转
作者：徐元
朝代：明
体裁：曲

生：我父亲感得桑间人逃难各自去。如今谢得周坚替我的。公主你须牢记。春来须力自勉相随侍。合：程婴记取今日语。这段冤仇分付着你。
五更转
作者：徐元
朝代：明
体裁：曲

贴：自小来随公主惜奴如掌上珠。平白怎知风波起。把我一家飘荡分离。周坚死驸马去何时会合前。
传言玉女
作者：徐元
朝代：明
体裁：曲

旦：三五风光。真个胜如前岁。生末：更天与奢华富贵。日日宴乐。我少年伊家娇媚。合：姻缘一对。世间无比。
似娘儿
作者：徐元
朝代：明
体裁：曲

外：好景艳阳天。花烂熳芳草芊芊。生：长亭十里开筵宴。官民共祝风调雨顺。齐乐丰年。
倘秀才
作者：徐元
朝代：明
体裁：曲

田舍翁你敢大胆和咱相挺。净：挺便怎么。外：你认我是谁。净：我认你是赵宣子外：可又来。。赵宣子何曾怕恁。净：你敢打我。外：打死你泼谗臣。待怎生。合着口。噤着声。我跟前容不得你强挺。
元和令
作者：徐元
朝代：明
体裁：曲

这几个灯下游。这婆娘将衣袂扭。这一个卧在桑林下。那两个多应是公与侯。这一个貌皱搜。这两个烧香烧香稽首。
光光乍
作者：徐元
朝代：明
体裁：曲

占：当初在驸马宫。媚景多欢聚。怎知今日遭奸计。终须有日重相会。
光光乍
作者：徐元
朝代：明
体裁：曲

旦：才过了上元时。举目又寒食。顷刻端阳朱明至。如今败叶飘阶砌。
入赚
作者：徐元
朝代：明
体裁：曲

末：行步如飞。告覆驸马和公主。料他们埋心举意太非理。生旦：为何的直恁荒忙语似痴。且休垂泪。相公入朝怎未归。末：告且听咨启。相公方奏忠言语那屠贼放一恶犬。。扑着相公怎躲避。幸当时金瓜武士随击死。走出朝门忽遇桑间灵辄。背负前去。事有周济。
八声甘州
作者：徐元
朝代：明
体裁：曲

丑：恩德尚未酬。在朝门忽遇公相奔走。天教辐辏。念汝怎脱毒手。如今且喜来路远。一任野草閒花满地愁。这场非是小可冤仇。
八声甘州
作者：徐元
朝代：明
体裁：曲

丑：茅檐且暂留。但粗衣粝食。足以充口。权时生受。常言道备而不周。林泉养道甘自守。免得伏侍君王不到头。那时荣华富贵依旧。
八声甘州
作者：徐元
朝代：明
体裁：曲

外：寻思泪暗流。怎知落在屠贼机彀。嗟年朽。吉人自有天祐。吾王听他谗佞语。恼乱春风卒未休。看他斗筲之器不久。